title: Mbulelo Mabizela

text: Ennen siirtymistään Vålerengaan Mabizela on edustanut Mamelodi Sundownsia, Maritzburg Cityä ja Orlando Piratesia kotimaassaan ja Tottenhamia Englannissa. Hän on pelannut Etelä-Afrikan maajoukkueessa 40 ottelua ja tehnyt niissä kaksi maalia. 21-vuotiaana hänet nimitettiin myös Etelä-Afrikan kapteeniksi, jolloin hänestä tuli kaikkien aikojen nuorin maajoukkueen kapteeni.


title: Myrkkytarhakäärmeet

text: Myrkkytarhakäärmeet (Elapidae) on yksi tarha- ja kyykäärmeiden alalahkon (Caenopihidia) viidestä heimosta. Useat tunnetuimmista ja vaarallisimmista käärmeistä kuuluvat myrkkytarhakäärmeisiin. Näitä ovat kobrat, mambat, korallikäärmeet, kraitit ja merikäärmeet. Myrkkytarhakäärmeitä on kaikkiaan 365 lajia, jotka kuuluvat yli 50 sukuun.


title: Myrkkytarhakäärmeet

text: Myrkkytarhakäärmeitä tavataan Afrikassa, Etelä- ja Pohjois-Amerikassa, Etelä-Aasiassa ja Australiassa. Niiden suhteellinen osuus kaikista käärmeistä on ylivoimaisesti suurin Australiassa, muualla vain noin 10 % (tai alle sen) kaikista käärmeistä on myrkkytarhakäärmeitä. Vain muutamaa lajia pidetään hyökkäävänä, ja nekin yrittävät yleensä paeta ihmisen tieltä. Monet myrkkytarhakäärmeet kuitenkin puolustautuvat häirittyinä ja saattavat vaikuttaa aggressiivisilta. Vuosittain maapallolla arvioidaan ainakin 30 000, ehkä yli 100 000 ihmisen kuolevan myrkkykäärmeiden puremaan – tästä määrästä huomattava osa on myrkkytarhakäärmeiden uhreja. Toisaalta Australiassa kuolee vuosittain keskimäärin vain neljä henkilöä käärmeenpuremiin, vaikka sikäläiset myrkkytarhakäärmeet ovat sekä yleisempiä että vaarallisempia kuin muualla.


title: Myrkkytarhakäärmeet

text: Myrkkytarhakäärmeiden myrkkyhampaat sijaitsevat yläleuan etuosassa. Ne ovat yleensä lyhyemmät kuin kyykäärmeiden hampaat ja liikkumattomat. Kaikki heimon lajit ovat myrkyllisiä. Myrkkyrauhaset ovat muuntuneita sylkirauhasia. Myrkky valuu pitkin hampaiden pinnassa olevaa uurretta tai hampaassa olevaa tiehyttä hampaan kärkeen. Myrkky sisältää pääasiassa neurotoksiinia: se vaikuttaa hermostoon estäen hermoimpulssien siirtymisen. Myrkyissä on myös vereen vaikuttavia aineita sekä hajottavia entsyymejä. Saaliseläinten kuolinsyynä on tavallisesti tukehtuminen hengityksen lamaannuttua tai sydämen pysähtyminen šokin seurauksena. Monet myrkkytarhakäärmeet ovat ihmisellekin erittäin vaarallisia. Toisaalta oikean seerumin saaminen riittävän nopeasti auttaa lähes jokaisessa purematapauksessa.


title: Myrkkytarhakäärmeet

text: Kobrat ovat ehkä tunnetuimmat myrkkytarhakäärmeet. Useimmat niistä pystyvät ärsytettyinä levittämään pitkät etumaiset kylkiluunsa, jolloin niiden niska leviää tarvittaessa hattumaisesti. Monet muutkin käärmeet pystyvät vastaavaan, mutta varsinaiset kobrat (suku Niedja) ovat tässä suhteessa etevimpiä. Afrikassa elää viisi kobralajia, Keski-idässä kaksi, ja yhtä lajia tavataan laajalla alueella Etelä- ja Kaakkois-Aasiassa. Omiin sukuihinsa kuuluvat kuningaskobrat, rengaskaulakobrat ja vesikobrat.


title: Myrkkytarhakäärmeet

text: Kobrat ovat aktiivisia yöaikaan. Ne saalistavat pieniä nisäkkäitä, lintuja, hyönteisiä, sammakkoeläimiä, kaloja ja jopa matelijoita. Kuningaskobra käyttää ravinnokseen pääasiassa muita käärmeitä. Ihmisen kimppuun tuskin ainoakaan kobralaji käy vapaaehtoisesti. Yllätettyinä kobrat kohottavat eturuumiinsa maasta ja levittävät niskansa. Jos ihminen uhkailusta huolimatta vielä lähestyy, kobra iskee. Monesti kobra tarrautuu purressaan kiinni uhriinsa. Tällöin myrkkyä joutuu elimistöön paljon enemmän kuin käärmeiden puremissa yleensä. Neljä eri kobralajia pystyy tiputtamaan myrkkyä iskuhampaittensa etupuolella olevista rei’istä. Ne näyttävät tähtäävän uhrin jalkoihin tai päähän. Silmiin joutunut myrkky aiheuttaa sokaistumisen ja silmien pysyvän vaurioitumisen, mikäli sitä ei pestä nopeasti pois. Kobrien myrkky on suhteellisen voimakasta. Se sisältää pääasiassa neurotoksiineja ja aiheuttaa hoitamattomana välillä jopa halvautumisen tai kuoleman.


title: Myrkkytarhakäärmeet

text: Mambat ovat myös hyvin tunnettuja myrkkytarhakäärmeitä. Nämä hoikkarakenteiset ja melko pitkät (naaraat ovat lyhempiä) Afrikassa asustavat käärmeet liikkuvat pääasiallisesti puissa. Kookkain laji on mustamamba ja sinimamba jota tavataan todella harvoin, joka on sopeutunut elämään savanneilla. Tämän lajin hyökkäävyydestä, myrkyllisyydestä ja nopeudesta liikkuu pelottavia tarinoita. Mustamamban myrkky on voimakkaimpia käärmeenmyrkkyjä. Ärsytettynä se on varsin aggressiivinen, mutta yleensä mustamambakin välttelee ihmistä. Myös sen nopeutta on melkoisesti liioiteltu, sillä terve ihminen pystyy helposti liikkumaan sitä nopeammin. Sen sijaan sen iskunopeus saalistus- tai puolustustilanteessa saattaa yllättää vahingossa liian lähelle tulleen ihmisen. Mustamamba ei milloinkaan ole musta, vaan sen väri vaihtelee yksilöllisesti harmaanruskeasta vaaleanoranssiin. Lännenvihermamba, vihermamba ja jamesoninmamba ovat kaikki pääväriltään oranssiin taipuisia, puissa eläviä mambalajeja. Ne syövät pääasiallisesti lintuja ja linnunmunia sekä puissa eläviä liskoja (välillä oman lajinsa poikasia). Mustamamba puolestaan käyttää ravinnokseen lähinnä pikkunisäkkäitä.


title: Myrkkytarhakäärmeet

text: Australialaiset myrkkytarhakäärmeet voidaan jakaa kahteen alaheimoon. Hydrophiinae sisältää maalla elävät australialaiset myrkkytarhakäärmeet ja perinteiset melakäärmeet. Munivat, osittain maalla elävät käärmeet kuuluvat alaheimoon Laticaudinae (lattapyrtökäärmeet).


title: Myrkkytarhakäärmeet

text: Alaheimot ja suvut Reptile Databasen mukaan:


title: Fusajirō Yamauchi

text: Fusajirō Yamauchi (山内房治郎, 22. marraskuuta 1859 – tammikuu 1940) on Nintendon perustaja. Yamauchi eli Kiotossa, Japanissa. Hänen tyttärensä Tei Yamauchi meni naimisiin Sekiryō Kanedan kanssa, josta myöhemmin tuli Nintendon uusi toimitusjohtaja.


title: Fusajirō Yamauchi

text: Fusajirō Yamauchi aloitti liiketoimintansa vuonna 1889 perustaen yrityksen nimeltä "Nintendo Koppai", joka valmisti pelikortteja. Hanafuda-nimiset kortit olivat käsintehtyjä, ja niitä myytiin aluksi kahdessa liikkeessä. Korttien suosion myötä yritys kasvoi nopeasti, ja väkeä palkattiin lisää.


title: Fusajirō Yamauchi

text: Fusajirō Yamauchi vetäytyi eläkkeelle vuonna 1929, ja hänen vävynsä, Sekiryō Yamauchi tuli uudeksi toimitusjohtajaksi. Fusajirō Yamauchi kuoli vuonna 1940, mutta syytä kuolemaan ei tiedetä.


title: Tarhakäärmeet

text: Tarhakäärmeet ("Colubridae") ovat kyykäärmeiden ja myrkkytarhakäärmeiden ohella kehittyneimpiä käärmeitä. Niillä ei ole yläleuan etuosassa kahta kookasta myrkkyhammasta kuten kyillä ja myrkkytarhakäärmeillä, mutta monilla niistä on kuitenkin yläleuan takaosassa pienet, avouurteiset myrkkyhampaat. Tarhakäärmeitä tavataan kaikkialla maapallolla lukuun ottamatta korkeita vuoriseutuja ja kaikkein kylmimpiä alueita. Heimoon kuuluu yhteensä ehkä 1800 lajia, jotka on sijoitettu peräti 280 sukuun. Suomen kolmesta käärmelajista kaksi kuuluu tarhakäärmeisiin: rantakäärme ja kangaskäärme. Euroopan 30 käärmelajista 19 on tarhakäärmeitä.


title: Tarhakäärmeet

text: Tarhakäärmeiden luokittelu on erittäin vaikeaa. Heimo "Colubridae" jaetaan alaheimoihin monella eri tavalla, ja useat tutkijat pitävät eräitä sen alaheimoina omina heimoinaan. Luokittelun perustana käytetään muun muassa myrkkyelinten kokoa ja rakennetta sekä hampaiden ja yläleuan luiden rakennetta. Myös kallon muissa luissa ja selkänikamien rakenteessa on eroja. Sisäelinten sijainti ja vasemman keuhkon surkastumisaste vaihtelevat. Silmien koko ja pupillin muoto voivat eri tarhakäärmeillä olla erilaiset. Tärkein tarhakäärmeitä yhdistävä tekijä edessä sijaitsevien myrkkyhampaiden puuttumisen ohella on pään suomutus. Pään suomujen koko ja muoto ovat lähes kaikilla tarhakäärmeillä identtiset. Kaivautujakäärmeidenkin poikkeavat päänsuomut ovat ilmeisesti sekundaarisesti surkastuneet tyypillisen tarhakäärmemäisistä suomuista.


title: Tarhakäärmeet

text: Tarhakäärmeet jaettiin ennen kolmeksi alaheimoksi, ja jaottelu perustui yksinomaan myrkkyhampaisiin tai niiden puutteeseen. Ryhmät olivat myrkkyhampaattomat ("aglyfiset"), etumyrkkyhampaiset ("proteroglyfiset") ja takamyrkkyhampaiset ("opistoglyfiset") tarhakäärmeet. Nykyisen jaottelun mukaan etumyrkkyhampaiset kuuluvat omaan myrkkytarhakäärmeiden heimoonsa. Tarhakäärmeisiin kuuluvat takamyrkkyhampaiset jaetaan taas kahdeksi eri alaheimoksi: mangrove- eli valetarhakäärmeet ja vesivalekäärmeet. Jäljelle jäävistä myrkkyhampaattomista erotetaan nykyisin omaksi heimokseen vielä kotilokäärmeet. Loppujen myrkkyhampaattomien jakoja alaheimoiksi on lähes yhtä monia kuin on tarhakäärmeiden luokittelun asiantuntijoitakin. Tässä noudatettavassa luokittelussa erotetaan omiksi alaheimoikseen kyttyräkäärmeet, monihammaskäärmeet, siankärsäkäärmeet, rantakäärmeet, maa- ja puutarhakäärmeet, kääpiökäärmeet, sudenhammaskäärmeet ja munakäärmeet.


title: Tarhakäärmeet

text: Tarhakäärmeet ovat pieniä tai keskikokoisia käärmeitä. Kookkaimmat lajit ovat noin kolmemetrisiä, useimmat kuitenkin vain 0,7–1,5 metriä pitkiä. Tarhakäärmeet ovat yleensä hoikkia ja pitkähäntäisiä. Äärimmilleen tämä ominaisuus on kehittynyt puissa elävillä muodoilla. Trooppisissa sademetsissä Kaakkois-Aasiassa elävät piiskakäärmeet ja eteläamerikkalaiset siimakäärmeet muistuttavat ulkonäöltään ja väritykseltään usein liaaneja, mikä auttaa niitä kätkeytymään sekä saaliseläimiltä että mahdollisilta saalistajilta. Eräät tarhakäärmeet ovat kuitenkin tanakkarakenteisia ja muistuttavat enemmän kyitä.


title: Tarhakäärmeet

text: Tarhakäärmeiden väritys vaihtelee suuresti. Osa lajeista on yksivärisen ruskeita, mustia tai vihreitä, mutta valtaosa on juovikkaita, täplikkäitä tai muuten kirjavia. Samankin lajin yksilöt voivat olla erivärisiä, mikä johtuu iästä tai perintötekijöistä. Eräät lajit muistuttavat vaarallisia myrkkykäärmeitä väritykseltään. Jäljittely voi ulottua myös käyttäytymiseen: jotkin tarhakäärmeet levittävät niskansa kobrien tavoin, toiset taas uhkaavat kita ammollaan tai sähisevät samalla tavoin kuin kyykäärmeet.


title: Tarhakäärmeet

text: Tarhakäärmeet puolustautuvat yleensä pakenemalla. Ahdistettuina monet lajit kuitenkin yrittävät hämätä vihollisensa. Tyypillinen käyttäytymismuoto on kuolleeksi tekeytyminen - näin menettelevät muun muassa rantakäärme ja pohjoisamerikkalainen siankärsäkäärme. Eräät kookkaat lajit taas purevat ahdistelijaa. Useimpien tarhakäärmeiden purema on täysin harmiton, mutta valetarhakäärmeistä afrikkalaiset boomslang ja varpukäärmeet voivat olla ihmiselle vaarallisia. Niidenkin purema kohdistuu tavallisesti vain sormeen tai varpaaseen, sillä myrkkyhampaat sijaitsevat yläleuan takaosassa ja käärmeet eivät saa suutaan niin ammolleen, että voisivat iskeä vaarallisempiin kohtiin. Lisäksi valetarhakäärmeiden myrkkyrauhasissa ei ole lihaksia, joiden supistuessa myrkky pusertuisi tehokkaasti hampaista. Myrkky valuu hitaasti avonaisia uurteita pitkin puremaan. Tämä on ihmisen kannalta varsin onnekasta, sillä teholtaan valetarhakäärmeiden myrkky on yleensä täysin samanvertoista vaarallisimpien kyy- tai myrkkytarhakäärmeiden myrkyn kanssa.


title: Tarhakäärmeet

text: Tarhakäärmeet käyttävät ravinnokseen erilaisia pikkunisäkkäitä, sammakkoeläimiä, liskoja, lintuja ja muita käärmeitä. Kokonaan tai osittain vedessä elävät lajit syövät myös kaloja ja äyriäisiä. Erikoistuneimpien muotojen ravintona voivat olla yksinomaan linnunmunat tai kotilot. Saaliinsa tarhakäärmeet löytävät hyvän haju- ja näköaistinsa avulla ja surmaavat sen yleensä puremalla. Monet lajit tappavat kuitenkin saaliinsa kuristamalla kuten jättiläiskäärmeet. Pienikokoiset ja maassa karikkeen seassa elävät tai kaivautuvat lajit syövät pääasiassa erilaisia hyönteisiä, toukkia ja matoja.


title: Tarhakäärmeet

text: Useimmat tarhakäärmeet lisääntyvät munimalla, jotkut vedessä elävät lajit synnyttävät poikasia.


title: Hecate Enthroned

text: Hecate Enthroned on vuonna 1993 perustettu englantilainen dark- ja black metal -yhtye, joka toimi vuoteen 1995 saakka nimellä Daemonum. Yhtyeen perustajajäseniin kuuluivat basisti-laulaja Jon sekä kitaristit Nigel ja Marc. Yhtye kuuluu Cradle of Filthin ohella brittiläisiin black metal -yhtyeisiin.


title: Hecate Enthroned

text: Daemonum nauhoitti ainoan demonsa "Dreams to Mourn" tammikuussa 1995. Saman vuoden keväällä rumpali Craig liittyi yhtyeeseen ja Cradle of Filthissä välillä bassoa soittanut Jon palasi yhtyeen laulajaksi. Onnistuneiden konserttien jälkeen yhtye suuntasi The Academy Studioille nauhoittamaan toista demoaan "An Ode for a Haunted Wood". Tämä demo johti myös levytyssopimukseen Blackend Recordsin kanssa. Hecate Enthronedin ensimmäinen julkaisu Blackendille olikin "An Ode for the Haunted Woodin" uudelleen miksattu versio, joka kantaa nimeä "Upon Promeathean Shores (Unscriptured Waters)".


title: Hecate Enthroned

text: Kokoonpanomuutoksien jälkeen Hecate Enthroned paneutui täysillä ensimmäisen täyspitkänsä kirjoitustyöhön, jonka se nauhoitti 20. tammikuuta – 2. helmikuuta 1997. Andy Sneapin tuottama levy sai nimekseen "The Slaughter of Innocence, A Requiem for the Mighty", ja se julkaistiin saman vuoden huhtikuussa.


title: Hecate Enthroned

text: Ennen seuraavan levyn "Dark Requiems and Unsilent Massacre" julkaisua yhtyeen kokoonpano muuttui jälleen, kun basisti Paul teki tilaa nykyiselle basistille Dylanille ja perustajajäsen Marcin vaihtui Andyyn. Yhtyeen miehistö on kokenut tämänkin jälkeen useita muutoksia, ja kitaristi Nigel on ainoa jäljellä oleva alkuperäisjäsen.


title: Lentokonespottaus

text: Lentokonespottaus (joskus myös nimellä lentokonebongaus) tai spottaus on lentokoneiden, niiden laskeutumisten ja nousemisten seuraamista lentoasemalta.


title: Lentokonespottaus

text: Lentokonespottausta voi harrastaa kuka tahansa lentokoneista kiinnostunut. Monesti kentän laidalla olevat spottaajat ovatkin vain ohikulkijoita tai muita satunnaisia lentokoneista kiinnostuneita. Spottaukseen ei tarvita minkäänlaisia välineitä, vaikka kunnon harrastelijaspottaajalla on yleensä ainakin radioskanneri, jossa on lentokoneiden käyttämä VHF-taajuusalue. Virittämällä skannerinsa paikallisen lentokentän ATIS:n taajuudelle spottaaja kuulee nousevien ja laskeutuvien lentokoneiden käyttämät kiitotiet, minkä perusteella hän löytää tiensä lentokoneiden näkemisen kannalta hyvälle paikalle. Lisäksi monella spottaajalla on mukanaan kamera, jolla voi ikuistaa näkemänsä lentokoneet. Eniten asialleen omistautuneet spottaajat saattavat jopa lintsata koulusta tai töistä, jotta saisivat kuvan harvinaisesta koneesta. Kuvia ladataan Internetiin toisten ihmisten nähtäviksi ja ihailtaviksi.


title: Lentokonespottaus

text: Usein spottaava saattaa pitää myös kirjaa lentoyhtiöistä, lentokonetyypeistä ja koneiden rekistereistä, joita on nähnyt ja kerätä niitä.


title: Lentokonespottaus

text: Perinteisesti spottailun kohteena ovat olleet isot matkustajalentokoneet, mutta myös pienemmille siviililentokoneille on omat spottaajansa, kuten myös sotilaskoneille.


title: Lentokonespottaus

text: Joillain spottaajilla on myös tapana aina ulkomailla käydessään spottailla paikallisella lentokentällä. Ulkomailla yleisesti spottaaminen käykin helpommin, koska spottaajille voi olla rakennettu varta vasten oma parvekkeensa tai vastaava hoidettu paikka lähellä kiitotietä, josta on helppo katsella ja valokuvata koneita, kun taas Suomessa spottaajien harrastusta saatetaan välillä jopa vaikeuttaa tarpeettomasti.


title: Lentokonespottaus

text: Finavia kertoi lokakuussa 2008 rakentavansa samanlaisen spotterilavan Helsinki-Vantaan lentoasemalle kuin ulkomaillakin. Spotterilava tai -parveke on avoinna kesäisin ja sen yhteydessä on myös ilmailumuseo.


title: Lissabonin metro

text: Lissabonin metro (portugaliksi "Metro de Lisboa") on Lissabonissa, Portugalissa toimiva metrojärjestelmä. Se oli Portugalin ensimmäinen metrojunajärjestelmä.


title: Lissabonin metro

text: Lissabonin metron pituus on 38 kilometriä. Sillä on neljä linjaa ja 46 asemaa. Metron rakennustyöt alkoivat 7. elokuuta 1955. Varsinainen toiminta aloitettiin neljä vuotta myöhemmin.


Moottoripyöräilyn Grand Prix -kausi 1973 oli kaikkien aikojen 25. MotoGP-kausi. Kaudella kilpailtiin viidessä eri luokassa maailmanmestaruudesta; 500-, 350-, 250-, 125- ja 50-kuutioissa. Kautta varjosti Jarno Saarisen ja Renzo Pasolinin kuolema.


title: Moottoripyöräilyn Grand Prix -kausi 1973

text: ²"Kilpailu keskeytettiin Jarno Saarisen ja Renzo Pasolinin kuolemaan johtaneen onnettomuuden takia."


text:
Kauden pisteytys:
Kauden 11:stä kilpailusta 6 parasta laskettiin mukaan loppupisteisiin. Jos on ajanut vähintään seitsemän kilpailua, josta on saanut pisteitä, niin kilpailu, josta on tullut huonoin pistesijoitus on suluissa, koska sitä ei ole laskettu mukaan näihin loppupisteisiin.


title: Tomasz Rząsa

text: Tomasz Rząsa (s. 11. maaliskuuta 1973 Krakova, Puola) on puolalainen entinen jalkapalloilija, pelipaikaltaan keskikenttäpelaaja.


title: Tomasz Rząsa

text: 180 senttimetriä pitkä Rząsa aloitti ammattilaisuransa kaudella 1991–1992 Sokół Pniewyssä. Muutaman Sokół-kauden jälkeen hän siirtyi Sveitsiin, jossa hän pelasi kahden vuoden ajan edustaen Grasshopperia, Luganoa ja Young Boysia. Kaudeksi 1997–1998 Rząsa siirtyi Alankomaihin De Graafschapin riveihin. Hän pelasi seurassa kaksi kautta, kunnes siirtyi ensimmäisen todelliseen huippuseuraansa, Feyenoordiin, jossa hän viimeistään nousi Euroopan huipulle. Feyenoordissa Rząsa pelasi neljä kautta, joiden jälkeen hän teki yhden kauden mittaisen visiitin Serbiaan Partizanin joukkueeseen. Tuon kauden jälkeen hän palasi Alankomaihin, ensin vuodeksi SC Heerenveeniin ja sitten ADO Den Haagiin. Uransa viimeiset vuodet 2006–2008 hän pelasi Itävallan SV Riedissä.


title: Tomasz Rząsa

text: Yhteensä Rząsa pelasi lähes 400 ottelua Puolan, Sveitsin, Alankomaiden, Serbia ja Montenegron ja Itävallan sarjoissa. Hänen seurajoukkueuransa suurimpia saavutuksia ovat Sveitsin-mestaruus Grasshopperissa vuonna 1996 ja UEFA Cupin voitto Feyenoordissa vuonna 2002.


title: Tomasz Rząsa

text: Puolan maajoukkueessa Rząsa pelasi 36 ottelua ja teki yhden maalin vuosina 1994–2006. Hän kuului joukkueen kokoonpanoon vuoden 2002 MM-kilpailuissa.


title: Barokkiviulu

text: Barokkiviulu on nykyään yleisessä käytössä oleva nimitys viululle, joka rakenteeltaan ja soinniltaan vastaa 1600-luvulta 1800-luvun alkupuolelle käytössä ollutta viulutyyppiä. Tämä ajanjakso käsittää siis barokin (musiikin historiassa n. 1600-1750) lisäksi myös klassismiksi kutsutun (n. 1750-1820) aikakauden. Barokin aikana käytössä olleita jousityyppejä kutsutaan barokkijousiksi ja klassismin aikaisia klassisiksi jousiksi. Leuka- ja olkatukia ei barokin tai klassismin aikaan käytetty.


title: Barokkiviulu

text: Musiikillisesti merkittävin ero barokki- ja nykyviulun välillä syntyy erilaisesta jousesta. Barokkiviulun jousi on nykyjousta lyhyempi ja kaarevampi ja siinä on nykyjousta vähemmän jouhia.


title: Sinfonia nro 40 (Mozart)

text: Sinfonia nro 40 g-molli (KV 550) on Wolfgang Amadeus Mozartin sinfonia, joka valmistui vuonna 1788. Sinfonia on sävelletty poikkeuksellisen tuotteliaan kauden aikana kesällä 1788 muutamassa viikossa ja se valmistui 25. heinäkuuta. Samana kesänä Mozart sävelsi myös sinfoniat numero 39 ja 41.


title: Sinfonia nro 40 (Mozart)

text: Mozart sävelsi teokset mahdollisesti Englannin-matkaa varten, joka ei kuitenkaan toteutunut. Todisteita siitä, että teosta olisi esitetty ollenkaan Mozartin elinaikana ei ole. Eräänä vihjeenä esityksestä voidaan pitää sitä, että teoksesta on olemassa kaksi versiota, alkuperäinen versio vuodelta 1788 ja myöhempi versio, johon Mozart lisäsi osuudet kahdelle klarinetille ja muutti oboe-osia. Nämä muutokset on tehty todennäköisesti tiettyä esitystä varten.


title: Sinfonia nro 40 (Mozart)

text: Sinfonian muutettu versio on sävelletty huilulle, kahdelle oboelle, kahdelle klarinetille, kahdelle fagotille, kahdelle käyrätorvelle sekä jousisoittimille, jotka käsittävät ensimmäiset ja toiset viulut, alttoviulut, sellot ja kontrabassot. Alkuperäisessä versiossa ei ole klarinetteja. Merkittävää on trumpettien ja patarumpujen puuttuminen.


title: Sinfonia nro 40 (Mozart)

text: Sinfoniassa on neljä osaa tyypillisessä klassisen kauden sinfonian järjestyksessä (nopea osa, hidas osa, menuetti, nopea osa).


title: Sekiryō Yamauchi

text: Sekiryō Kaneda (金田積良 , 10. joulukuuta 1901 – 2. helmikuuta 1979) (tunnetaan myös nimellä Sekiryō Yamauchi (山内積良)) oli Nintendon toinen toimitusjohtaja. Hän meni Nintendon perustajan Fusajirō Yamauchin tyttären Tei Yamauchin kanssa naimisiin, ja otti sukunimekseen "Yamauchi".


title: Sekiryō Yamauchi

text: Nintendo oli Japanin suurin kortintekijä, kun Sekiryō Yamauchi otti vastaan toimitusjohtajan paikan. Vuonna 1933 hän toteutti yhdistymisen toisen yrityksen kanssa, ja yrityksen uudeksi nimeksi tuli "Nintendo and Co.".


title: Sekiryō Yamauchi

text: Sekiryō Yamauchi vetäytyi eläkkeelle vuonna 1949, ja uudeksi toimitusjohtajaksi tuli Hiroshi Yamauchi.


title: Steganografia

text: Steganografialla tarkoitetaan tiedon piilottamista. Termin alkuperä juontaa juurensa muinaiskreikan adjektiivista 'katettu, peitetty'. Piilotettava tieto voidaan kätkeä muun tiedon joukkoon, tai mihin tahansa, mistä sen huomaaminen on vaikeaa. Yleisimpiä steganografian toteutustapoja ovat esimerkiksi tiedon piilottaminen kuva-, musiikki-, video- tai tekstitiedostoon. Digitaaliseen kuvaan tietoa voidaan kätkeä esimerkiksi muuttamalla jokaisen kuvan pikselin väriarvoa vain vähän (siten että yksi piilotettavan viestin merkki jakaantuu useammalle pikselille). Tällä tavalla kuva näyttää vielä ihan normaalilta ihmiselle, mutta toisaalta kuvan sisältämä viesti voidaan purkaa vertaamalla kuvaa alkuperäiseen kuvaan. Toinen steganografian sovellus voisi olla esimerkiksi normaalissa tekstissä, missä oikea viesti on piilotettu jokaisen sanan ensimmäiseen alkukirjaimeen. Turvallisuuden parantamiseksi viesti voidaan salata ennen kätkemistä. Vanhempia muotoja ovat näkymätön muste ja viestin kirjoittaminen raakaan kananmunaan, joka keitetään. Kiinassa oli tapana että viesti kirjoitetaan hienolle silkille, joka rutistetaan palloksi, joka peitetään vahalla. Viestinviejä nielaisee vahapallon.


title: Katusoittaja

text:
Katusoittaja on katuesiintyjä, joka soittaa julkisella paikalla, kuten kadulla tai torilla jotakin soitinta, yleensä vapaaehtoista maksua vastaan; katusoittajan vieressä saattaa olla esimerkiksi hattu tai soitinkotelo, johon ihmiset voivat laittaa rahaa.
Toiset antavat rahaa vain jos pitää musiikista, toiset tavan vuoksi.
Muun muassa Helsingissä voi katusoittajia löytää keskustasta ja metroasemilta.


title: Katusoittaja

text: Katusoittajan työpäivä voi olla monien tuntien mittainen ja tulot vaihtelevat esimerkiksi soittoajan ja -paikan sekä säätilan mukaan. Tyypillisimmin katusoittajat soittavat harmonikkaa, huilua tai kitaraa, joskus jopa pienen mittakaavan urkuja, joka on lähinnä yleisnimitys pienille, elektronisille nykyajan pianoille.


title: Katusoittaja

text: Toiset katusoittajat vain soittavat ja kiittävät lahjoituksista, mutta osa myös laulaa jotain tunnettua kappaletta soittaessaan. Aihealueena saattaa olla esimerkiksi poplaulut.


title: BMW 7-sarja

text: BMW 7-sarja on BMW:n huippumalli. Siitä on valmistettu kuutta mallisukupolvea (E23, E32, E38, E65, F01, G11). E65-mallin pidempiakselivälinen versio on koodinimeltään E66, F01-mallin pidempi versio taas on F02.


title: BMW 7-sarja

text: Bensiinimoottorivalikoima on yltänyt 2,5-litraisesta suorasta kuusisylinterisestä jatkuen 6,0 V12-moottoriin. Turboahdettuilla dieselmoottoreilla varustettuja malleja on myyty vuodesta 1996, aluksi rivikuutosilla ja 1998 alkaen myös V8-moottoreilla.


title: BMW 7-sarja

text: 1987 alkaen on valikoimassa ollut kustakin korimallista myös pidennetty versio, lang eli L, esimerkiksi 735iL.


title: BMW 7-sarja

text: Ensimmäinen sukupolven 730-malli esiteltiin syksyllä 1977. Moottoreita oli tarjolla 2,8-litraisesta lopulta aina 3,4-litraiseen asti. Kaikki moottorit olivat kuusisylinterisiä rivimoottoreita.


title: BMW 7-sarja

text: [1] 725i-mallia valmistettiin vain Baijerin viranomaisille sekä joillekin vientimarkkinoille.[2] 745i-mallin moottori oli turboahdettu. Tämän vuoksi moottorin iskutilavuus kerrattiin mallimerkintää varten luvulla 1,4.


title: BMW 7-sarja

text: E32-malli esiteltiin vuonna 1986. Tarjolla oli kuusisylinteristen mallien lisäksi myös V8-moottoreita sekä V12-moottorilla varustettu 750i.


title: BMW 7-sarja

text: [1]-merkittyjä malleja lukuun ottamatta kaikissa malleissa oli katalysaattori.


title: BMW 7-sarja

text: E38 esiteltiin vuonna 1994 ja sille tehtiin kasvojenkohotus vuonna 1998. BMW 750iL oli James Bondin autona elokuvassa Huominen ei koskaan kuole.


title: BMW 7-sarja

text: E65-korimallin 7-sarja esiteltiin Frankfurtin autonäyttelyssä vuonna 2001. Siinä oli edelliseen sukupolveen verrattuna täysin uudelleen muotoiltu kori ja tekniikkapuolella esiteltiin mm. ajotietokoneen "iDrive"-monitoimiohjain. Auton varsin erikoinen muotoilu on kuitenkin saanut osakseen myös kritiikkiä. Vuoden 2005 alussa esiteltiin facelift-versio. Tällöin myös moottorivalikoima uudistui. Pienimmät moottorit ovat kuusisylinterisiä rivimottoreita ja huipulta löytyy V12-moottori. Mallin pitkäakselivälinen versio tunnetaan tyyppikoodilla E66. Mallista on myös panssaroitu versio E67 ja vetykäyttöinen malli E68.


title: BMW 7-sarja

text: F01-korimalli esiteltiin Pariisin autonäyttelyssä lokakuussa 2008. Auton muotoilussa on vaikutteita Concept CS-konseptimallista sekä edeltäneistä E65- ja E38-malleista. Auto tuli myynntiin marraskuussa 2008.


title: BMW 7-sarja

text: 2012 esiteltiin mallin facelift joka oli myynnissä syksyyn 2015 asti jolloin seuraava sukupolvi (G11/G12) korvasi markkinoilla F01:sen.


title: BMW 7-sarja

text: Kuudes sukupolvi esiteltiin 10. kesäkuuta 2015 BMW:n päämajassa Münchenissä. Malleja on kaksi: G11 ja pidempi G12. Auto on BMW:n ensimmäinen BMW CLAR-pohjalevyllä valmistettu malli ja sen suunnittelussa pyrittiin minimoimaan sen paino esimerkiksi hiilikuidulla ja alumiinilla.


title: BMW 7-sarja

text: G11 on ensimmäinen 7-sarja, jota on valmistettu plug-in hybrid-versiona. Kyseisen mallin nimi on 740e. Se korvasi BMW AciveHybrid7:n joka ei tosin koskaan päässyt myyntiin. 740e:tä ei myydä "BMW i"-sähköautotavaramerkin alaisena.


title: Minskin metro

text: Minskin metro (, ) on metrojärjestelmä Minskissä, Valko-Venäjällä. Se avattiin vuonna 1984. Minskin metro koostuu tällä hetkellä kahdesta linjasta ja 29 asemasta. Linjojen pituus yhteensä on 37,3 kilometriä.


title: Minskin metro

text: Minskin metro operoi kahta linjaa :Kolmannen (vihreä) metrolinjan suunnitelmat ovat myös pitkällä. Sen rakentaminen on aloitetty 2011. Myös neljättä linjaa on hahmoteltu.


title: Minskin metro

text: Minskin metron hallintorakennus sijaitsee ydinkeskustassa Itsenäisyyden aukion laidalla. Tämän vuonna 1984 valmistuneen rakennuksen suunnittelivat arkkitehdit J. Grigorjev & D. Kudrjavtsev. Rakennuksen katutasosta johtaa käytävä metron Leninin aukion metroasemalle.


title: Minskin metro

text: Metrojunat lähtevät reiteilleen päivittäin kello 05:32-01:02. Junia kulkee 2-10 minuutin välein, harvimmillaan vuoroväli on yöllä. Maksu suoritetaan muovisilla poleteilla tai sarjalipuilla, joita saa ostaa metroasemien lipunmyynnistä. Liikkuminen on edullista: Yksi poletti maksoi vuoden 2014 keväällä 3500 BYR (vajaa 0,20 EUR).


title: Minskin metro

text: Minskin ydinkeskustassa sijaitsevalla Kastrytšnitskaja- eli Oktjabrskaja-metroasemalla (, ) sattui maanantaina 11. huhtikuuta 2011 kello 17:56 (UTC+3) räjähdys. Räjähdyksen seurauksena loukkaantui ainakin 191 henkilöä ja menehtyi 15 henkeä. Paikalle saapui nopeasti useita ambulansseja, paloautoja ja poliisi. Illan kuluessa myös Valko-Venäjän presidentti kävi tapahtumapaikalla.


title: Minskin metro

text: Virallisen kannan mukaan räjähdyksen syy oli alkuvaiheessa tuntematon. Varsin nopeasti syyksi arvioitiin terrori-iskua ja Valko-Venäjälle luvattiin onnettomuuden tutkinnan asiantuntija-apua Venäjältä. Silminnäkijäkertomusten mukaan räjähdys tapahtui laiturialueen keskivaiheilla metron saapuessa asemalle. Asiantuntija-arvioiden perusteella räjähdyksen synnytti laiturialueen penkin luo jätettyyn laukkuun sijoitettu, noin 5 kilogramman trotyylimäärää vastaava pommi, joka sisälsi myös henkilövahinkoja lisääviä pieniä metallinauloja ja kuulia. Räjähde laukaistiin kauko-ohjauksella. Räjähdyksen seurauksena asemarakenteita sortui. Osa uhreista kuoli romahtaneiden rakenteiden alle jäätyään. Valko-Venäjän turvallisuusviranomaiset ovat näyttäneet valvontakameroiden videomateriaalia pommin tuomisesta ja pidättäneet viisi henkilöä räjähdyksestä tai sen avustamisesta epäiltynä. Marraskuun 30. päivänä 2011 kaksi henkilöä todettiin syylliseksi sekä 15 henkeä surmanneen Minskin metropommi-iskun, että kahden aiemman, pienemmän pommiräjäytyksen toteuttamiseen. Tuomituille langetettiin nykypäivän Euroopassa harvinainen kuolemanrangaistus ilman valitusoikeutta terrorismin ja sen avustamisen nimikkeellä. Metroasemalle ja -järjestelmälle aiheutuneiden taloudellisen vahinkojen kerrottiin ylittäneen 2 miljardia BYR (30.11.2011 kurssin mukaan 174 000 EUR).


title: Minskin metro

text: Kastrytšnitskaja (Oktjabrskaja) on Minskin kaksilinjaisen metroverkon sinisen linjan keskeisimpiä asemia. Se liittyy maanalaisella käytävällä punaisen linjan Kupalauskajan asemaan. Asemapari on Minskin metrolinjoja yhdistävä risteyskohta. Pommi-iskun jälkeen Maskouskajan metrolinjan liikenne oli jonkin aikaa pysähdyksissä. Uudelleenkäynnistyksen jälkeen metrojunat eivät kuitenkaan aluksi pysähtyneet pommi-iskun tapahtumapaikalla eli Kastrytšnitskajan (Oktjabrskaja) asemalla.


title: Gábor Szilágyi

text: Gábor Szilágyi (s. 28. huhtikuuta 1981 Gyöngyös, Unkari) on entinen unkarilainen jalkapalloilija. Hän oli pelipaikaltaan hyökkääjä.


title: Gábor Szilágyi

text: Szilágyi on edustanut Suomessa FC Hämeenlinnaa, FC Jokereita, Helsingin Jalkapalloklubia, Turun Palloseuraa ja FC KooTeePeetä ja lisäksi Unkarissa BVSC-Zuglóa. Hän pelasi yhteensä 91 liigaottelua ja tehnyt niissä 24 maalia. Szilágyilla on tilillään kaksi SM-hopeaa, toinen Jokereista ja toinen HJK:sta.


title: Gábor Szilágyi

text: Szilágyi on pelannut Unkarin poikamaajoukkueissa.


title: Sileäputkinen

text: Termeillä sileäputkinen ja rihlaton (rihlaamaton) viitataan tuliaseeseen, jonka piipun sisäpinta on sileä, eli rihlaamaton.


title: Sileäputkinen

text: Yleisimpiä sileäputkisia piippuja ovat panssarivaunukanuunat sekä haulikon piiput.


title: Predikatiivi

text: Predikatiivi on lauseenjäsen, joka täydentää lauseen predikaattia ja viittaa yleensä subjektiin ja joskus objektiin. Predikatiivi on nomini; substantiivi tai adjektiivi ja sen sija nominatiivi, partitiivi tai genetiivi. Predikatiivi liittyy yleensä "olla"-verbiin, joka on lauseen kopula. Predikatiivi kuvailee, luonnehtii ja luokittelee subjektia.


title: Hävittäjä-ässä

text: Hävittäjä-ässä on nimitys sellaiselle sotilaslentäjälle, joka on saavuttanut vähintään viisi ilmavoittoa. Ässä-sanaa käytettiin tässä merkityksessä ensimmäisen kerran Ranskassa ensimmäisen maailmansodan aikana vuonna 1914, kun ranskalaiset sanomalehdet kutsuivat "l'aceksi" Adolphe Pégoudia. Hän oli ensimmäinen lentäjä, joka ampui alas yli viisi saksalaista konetta.


title: Hävittäjä-ässä

text: Ilmavoiton käsite on vaihdellut. Joskus esimerkiksi alas ammuttuja tähystys- ja sulkupalloja on laskettu ilmavoitoiksi. Myös maahan tuhottuja koneita on joskus listattu alasammuttuihin. Ässinä on yleensä pidetty vain ohjaajia. Vasta Vietnamin sodassa Yhdysvallat tunnusti ässiksi myös kaksipaikkaisten hävittäjälentokoneiden aseupseerit ja yhdessä tapauksessa ilmeisesti myös ilmataistelun johtajan, joka ei lentänyt lainkaan.


title: Hävittäjä-ässä

text: Viimeisin vahvistettu hävittäjä-ässä on iranilainen Jalil Zandi Irakin-Iranin sodassa (1980–1988).


title: Hävittäjä-ässä

text: Ensimmäinen maailmansota käynnisti lentokoneiden nopean kehityksen ja niitä alettiin käyttää ensi kertaa toisiaan vastaan.


title: Hävittäjä-ässä

text: Luftstreitkräfte


title: Hävittäjä-ässä

text: Ranskan ilmavoimat


title: Hävittäjä-ässä

text: Royal Air Force Australian ilmavoimat Venäjän keisarilliset ilmavoimat LuftfahrtruppenEspanjan sisällissota käytiin vuosina 1936–1939 vapailla vaaleilla valitun Espanjan toisen tasavallan hallituksen ("republicanos") ja kenraali Francisco Francon johtamien kansallismielisten ("nacionalistas") kapinallisten välillä. Sitä voidaan pitää eräänlaisena toisen maailmansodan esinäytöksenä. Vastakkain olivat osaksi samat ideologiat, ja sotaan osallistuivat maailmansodan tulevat vastapuolet Saksa ja Neuvostoliitto testaten samalla omaa aseistustaan.


title: Hävittäjä-ässä

text: Espanjan tasavaltalaisten ilmavoimat


title: Hävittäjä-ässä

text: Aviación Nacional


title: Hävittäjä-ässä

text: Aviazione Legionaria


title: Hävittäjä-ässä

text: Condor Legion oli Versailles’n rauhansopimuksen vastaisesti uudelleen perustettujen Saksan ilmavoimien yksikkö, joka lähetettiin Espanjaan tukemaan Francisco Francon johtamia kansallismielisiä.


title: Hävittäjä-ässä

text: Toinen maailmansota oli vuosina 1939–1945 käyty maailmanlaajuinen konflikti, jonka pääasialliset osapuolet olivat Saksan, Italian ja Japanin johtamat akselivallat sekä Britannian, Kiinan tasavallan, Neuvostoliiton, Ranskan ja Yhdysvaltain johtamat liittoutuneet.


title: Hävittäjä-ässä

text: Keisarillisen Japanin ilmavoimat ja Keisarillisen Japanin laivaston ilmavoimat


title: Hävittäjä-ässä

text:
Ristin merkki nimen lopussa merkitsee Tyynenmeren sodassa kaatunutta, toisen maailmansodan kestäessä idässä.Luftwaffe
Saksan suihkuhävittäjä-ässät:


title: Hävittäjä-ässä

text: Suomen ilmavoimat Neuvostoliiton ilmavoimat


title: Hävittäjä-ässä

text: Yhdysvaltain ilmavoimat


title: Hävittäjä-ässä

text: Royal Air Force


title: Hävittäjä-ässä

text: Korean sota käytiin vuosina 1950–1953 Korean demokraattisen kansantasavallan (Pohjois-Korea) ja Kiinan kansantasavallan yhteisen "kansanarmeijan" sekä Korean tasavallan (Etelä-Korea) ja Yhdysvaltojen johtamien Yhdistyneiden kansakuntien (YK) joukkojen välillä.


title: Hävittäjä-ässä

text: Kiinan ilmavoimat Pohjois-Korean ilmavoimat


title: Hävittäjä-ässä

text: Neuvostoliiton ilmavoimat


title: Hävittäjä-ässä

text: Vietnamin sota oli Vietnamissa vuosina 1955–1975 käyty sota, joka käytiin Pohjois-Vietnamin valtion ja Etelä-Vietnamin valtion sekä kummankin osapuolen kansainvälisten liittolaisten välillä.


title: Hävittäjä-ässä

text: Vietnamin ilmavoimat


title: Hävittäjä-ässä

text: Toinen Kashmirin sota käytiin elokuun ja syyskuun välisenä aikana vuonna 1965. Maat olivat sotineet Kashmirin hallinnosta jo vuonna 1947. Ensimmäisen sodan aselepolinjaa vartioivat YK:n tarkkailijat.


title: Hävittäjä-ässä

text: Pakistanin ilmavoimatArabien–Israelin konflikti alkoi Israelin valtion perustamisesta vuonna 1947. Siihen on sisältynyt sekä poliittista jännitystä että avoimia vihamielisyyksiä. Siihen liittyy Israelin ohella myös useiden arabivaltioiden perustaminen ja niiden itsenäistyminen samaan aikaan.


title: Hävittäjä-ässä

text: Israelin ilmavoimat Egyptin ilmavoimat Syyrian ilmavoimatIrakin–Iranin sota käytiin 1980–1988. Irak aloitti sodan Irania vastaan vallatakseen vallankumouksen heikentämältä Iranilta Khūzestānin öljykenttiä ja Shatt al-Arabin vesiväylän.


title: Hävittäjä-ässä

text: Iranin ilmavoimat


title: Ässä

text: Ässä tarkoittaa seuraavia:Aihepiiriin liittyvät myös seuraavat:


title: Kytäjän kirkko

text: Kytäjän kyläkirkko on pieni kirkko Hyvinkäällä Kytäjän kylässä. Museoviraston mukaan kirkko on "viehättävä esimerkki arkkitehtuuriltaan korkeatasoisesta paikallisen yhteisön rakennuttamasta kyläkirkosta". Museovirasto on määritellyt sen valtakunnallisesti merkittäväksi rakennetuksi kulttuuriympäristöksi.


title: Kytäjän kirkko

text: Vaaleaksi rapatusta tiilestä 1939 rakennetun kirkon suunnitteli arkkitehti Väinö Vähäkallio, Kytäjän kartanon silloinen omistaja. Kirkon pinta-ala on 326 neliötä , istumapaikkoja kirkossa on 180. Kirkko on muodoltaan suorakaiteinen satulakattoinen pitkäkirkko. Sisäänkäynnin yllä on kampaniilityylinen kellotorni, jonka esikuva tulee italialaisista maalaiskirkoista. Tyyliltään kirkko edustaa klassismia. Hyvinkään seurakunnalle kirkko luovutettiin 1962. Alttaritaulun paikalla on krusifiksi. Saarnatuolin seinämässä on Kaapo Wirtasen "Apostolit"-maalaus, jonka malleina Wirtasella oli kytäjäläisiä miehiä, muun muassa Väinö Vähäkallion talvisodassa kaatunut poika Kai Väinö Vähäkallio. Kirkon vieressä on pieni hautausmaa ja veteraanien muistomerkki.


title: Joutsenlampi

text: Joutsenlampi () on ensimmäinen Pjotr Tšaikovskin säveltämä baletti. Se on yksi kaikkien aikojen tunnetuimmista ja arvostetuimmista baleteista. Nykyisten esitysten koreografia perustuu useimmiten Marius Petipan ja Lev Ivanovin tekemään versioon vuodelta 1895. Baletista on tehty myös useita erilaisia modernisointeja.


title: Joutsenlampi

text: Alkuperäinen "Joutsenlampi" esitettiin ensimmäisen kerran Moskovan Bolšoi-teatterissa 20. helmikuuta 1877. Koreografian teki Wenzel Reisinger, mutta baletti otettiin Moskovassa vastaan nihkeästi, ja se keräsi kehnoja arvosteluita. Kaksi myöhempääkään yritystä eivät olleet menestyksekkäitä. Teos säilyi teatterin ohjelmistossa vuoteen 1883 saakka, jolloin sitä varten tehdyt monimutkaiset puvut hajosivat. Tšaikovskin kuoleman jälkeen balettia uudistivat hänen veljensä Modest Tšaikovski ja kapellimestari Riccardo Drigo. Ensin tehtiin uusi koreografia baletin toisesta näytöksestä Tšaikovskin muistoksi järjestettyyn esitykseen Mariinski-teatteriin Pietariin. Koreografiksi tuli Lev Ivanov, koska silloinen pääbalettimestari Marius Petipa oli sairastunut. Kokonaisena baletti saatettiin näyttämölle uudestaan Mariinskissa 15. tammikuuta 1895. Petipa vastasi sen ensimmäisen ja kolmannen näytöksen koreografiasta, joissa liikutaan todellisuus-tason hovimaailmassa, ja Ivanov teki toisen näytöksen lisäksi koreografian neljänteen näytökseen, jotka molemmat kuvaavat epätodellista noiduttujen joutsenten maailmaa lammen rannalla. Uudistettu baletti sai mairittelevat arvostelut, ja sitä pidettiin mestariteoksena.


title: Joutsenlampi

text: Nykyisin baletista esitetään useimmin tätä Tšaikovskin kuoleman jälkeen uudistettua versiota, joka on lyhyempi kuin alkuperäinen.


title: Joutsenlampi

text: Baletin yleensä kaksoisroolina esitetty "Odette-Odile" on naistanssijoille eräänlainen mestarinäyte, jossa he saavat Odettena näyttää lyyrisen puolensa ja Odilena temperamenttisen taituruutensa. Odilen koreografiaan kuuluvat usein myös kuuluisat 32 fouettéta – käännöstä yhdellä jalalla toisen ottaessa vauhtia – joista on tullut ballerinojen teknisen taituruuden mittari.


title: Joutsenlampi

text: Joutsenlampi kertoo "Siegfried"-nimisestä prinssistä ja joutseniksi taiotuista neidoista. Ilkeä velho "von Rothbart" on noitunut neidot joutseniksi, ja he saavat ihmismuotonsa takaisin vain öisin. Taika raukeaa, jos joku lupaa rakastaa neitoa ikuisesti.


title: Joutsenlampi

text: Baletti alkaa prinssi Siegfriedin viettäessä syntymäpäiviään. Prinssin äiti ilmoittaa, että hänen on aika mennä naimisiin, ja puoliso on valittava seuraavana päivänä vietettävissä tanssiaisissa. Siegfried ei ole asiasta innoissaan. Illan tullen hän näkee joutsenparven lentävän taivaalla, ja lammen rannalle mennessään hän löytää joutsenet vedestä. Siegfriedin hämmästykseksi joutsenet muuttuvat kauniiksi neidoiksi, ja hän rakastuu saman tien parvea johtavaan "Odetteen". Odette kertoo prinssille taiasta, ja prinssi lupaa pelastaa hänet. Pienet joutsenet tanssivat lumoavan tanssinsa suuren rakkauden kunniaksi.


title: Joutsenlampi

text: Seuraavana päivänä vietetään tanssiaisia. Yllättäen paikalle saapuu valepukuinen velho von Rothbart ja hänen tyttärensä Odile, joka näyttää aivan prinssin tapaamalta Odetelta. Prinssi ei huomaa huijausta ja kosii "Odilea". Prinssin kosittua huijaus paljastuu ja prinssi syöksyy etsimään Odettea. Hän löytää Odeten ja anoo tältä anteeksiantoa. Odette antaa prinssille anteeksi, mutta kertoo, että hänen itsensä on kuoltava. Velho von Rothbartin saapuessa lammelle Odette heittäytyy veteen ja prinssi seuraa häntä kuolemaan. Tämä rakkaudenosoitus tappaa velhon. Baletista on tehty myös versioita, joissa on onnellinen loppu. Eräs tunnetuimpia tällaisia lienee venäläisen koreografin Alla Šeleštin Suomen Kansallisoopperalle ohjaama versio, jonka Odette-Odilena nähtiin mm. bulgarialainen Vera Kirova.


title: Kalevi

text: Kalevi on miehen etunimi, joka otettiin suomalaiseen almanakkaan vuonna 1929. Se on nimen Kaleva myöhempi virolaissävyinen muunnelma. Virossa ehdotettiin jo vuonna 1882 nimeä "Kalev", mutta ensimmäiset Kalev-nimiset kastettiin siellä vasta 1920-luvulla. Suomessa Kalevi sai nimipäivän 10. syyskuuta vuonna 1929 ja suosituimmillaan se oli 1930-luvulla.


title: Kalevi

text: Väestörekisterikeskuksen tietojen mukaan 1900-luvun alusta vuoden 2012 loppuun mennessä 143 062 suomalaista miestä ja ainakin yksi nainen on saanut etunimekseen Kalevi.


title: Bolšoi-teatteri

text:
Bolšoi-teatteri (, Suuri teatteri) on teatteri- ja oopperatalo Moskovassa, Venäjällä. Näytelmien ja oopperoiden lisäksi teatterissa esitetään myös balettiesityksiä. Teatterin nykyisen rakennuksen suunnitteli arkkitehti Joseph Bové.
Bolšoi-teatteri on toiminut ensiesityspaikkana monelle historialliselle teokselle. Muun muassa Pjotr Tšaikovskin baletit "Joutsenlampi" ja "Pähkinänsärkijä" sekä ooppera "Patarouva" saivat ensiesityksensä Bolšoissa. Teatterin ylikapellimestareista tunnetuimmat ovat Jevgeni Svetlanov, Gennadi Roždestvenski ja Juri Simonov.


title: Bolšoi-teatteri

text: Nykyinen teatteritalo on vuodelta 1856. Se uusittiin perusteellisesti kuusi vuotta kestäneessä remontissa, joka valmistui vuonna 2011. Samalla paikalla on ollut teatteri 1700-luvulta asti. Teatterirakennus ja sen edessä oleva Apollon patsas on kuvattu sadan ruplan setelissä.


title: Bolšoi-teatteri

text: Teatterin ylikapellimestari Aleksandr Vedernikov ilmoitti 13.7.2009 eroavansa tehtävästä.


title: Adele (nimi)

text:
Adele on naisen etunimi, joka on lyhentymä Adelheidista. Adelen nimipäivä on suomenruotsalaisen ja vuodesta 2020 lähtien myös suomenkielisen kalenterin mukaan
Se esiintyy suomenruotsalaisessa almanakassa, jonka mukaan Adelen nimipäivä on 16. joulukuuta. Nimestä esiintyy myös ranskalainen muoto Adèle.


title: Adele (nimi)

text: Adele on Suomessa annettu nimeksi kesäkuun 2017 alkuun mennessä 6 294 naiselle ja alle viidelle miehelle.


title: Santiagon metro

text: Santiagon metro () on Santiago de Chilessä toimiva metrojärjestelmä. Se koostuu viidestä linjasta ja 108 asemasta.


title: Santiagon metro

text: Santiagon nopea väestönkasvu 1900-luvun alkupuolella sai idean metrosta syntymään. Suunnittelu aloitettiin vuonna 1944. Rakennustyö tapahtui vuosina 1968-1975. Ensimmäinen linja avattiin 15. toukokuuta 1975.


title: Meningokokki

text: Meningokokki ("Neisseria meningitidis") on tunnetuin bakteeriperäisen aivokalvontulehduksen eli bakteerimeningiitin aiheuttaja.


title: Meningokokki

text:
Neisseria meningitidis on gramnegatiivisesti värjäytyvä usein kapselillinen diplokokki. Sen uloin kerros, eli kapseli, koostuu sokeriketjuista. Kapselin alla on ulkokalvo, joka sisältää proteiineja ja lipopolysakkaridia eli endotoksiinia. Meningokokin ulkokalvon tärkeimpiä pintaproteiineja ovat tyypin IV pilukset, joilla bakteeri tarttuu isäntäsolun pintarakenteisiin. Lisäksi ulkokalvolla on mm. Opa ja Opc -tarttumisproteiineja ja poriinikanavia. Meningokokki käyttää pintarakenteitaan isäntäsolun sisälle tunkeutuakseen ja siirtyäkseen verenkiertoon.
Meningokokki pystyy muuntelemaan bakteerisolun pinnan rakenteita huomattavasti, mikä mahdollistaa isännän immuunipuolustuksen välttelyn. Meningokokit voidaan jakaa serologisiin ryhmiin sekä sero-, ala- ja immunotyyppeihin kapselin sokeriketjujen ja muiden pintarakenteiden perusteella. Seroryhmiä on 13, mutta 90 prosenttia taudeista on A-, B- tai C-ryhmien aiheuttamia. Seroryhmän tunnistaminen kertoo, onko juuri sitä tyyppiä vastaan saatavissa rokotetta.


title: Meningokokki

text: Immuunipuolustuksen vasta-aineet kehittyvät ennen kaikkea kapselin polysakkarideja kohtaan. Varsinkin pienillä lapsilla vasta-aineet kapselipolysakkarideihin kehittyvät hitaasti ja niitä myös syntyy vain vähän. Tämä osaksi selittää sen, että meningokokkitautia on suhteellisesti eniten pienillä lapsilla.


title: Meningokokki

text: Saharan eteläpuolinen Afrikka on meningokokkitaudin endeemistä aluetta, mutta epidemioita voi puhjeta missä tahansa. Meningokokin aiheuttamaa meningiittiä on Suomessa vain vähän, noin 50 tapausta vuodessa. Näistä meningiiteistä 80 prosenttia on B-ryhmän aiheuttamia. A- ja C-ryhmien meningokokkeja vastaan on olemassa yhdistelmärokotteita (Meningovax A+C, Mencevax ACWY). B-ryhmän meningokokkia vastaan on viime vuosina kehitetty rokotteita (Bexsero, Trumenba), jotka eivät ole toistaiseksi mukana suomalaisessa rokotusohjelmassa.


title: Meningokokki

text: Meningokokki aiheuttaa kahta eri tautia. Näistä meningiitti on yleisempi ja helppo diagnosoida. Se on myös helppohoitoinen ja sen tappavuus on vain 0–3 prosenttia, jos se hoidetaan nopeasti. Hoitamattomana tauti on hengenvaarallinen.


title: Meningokokki

text: Meningokokkisepsis on vaikeampi tauti, sen tappavuus on jopa 15–80 prosenttia ja sen jälkitaudit ovat pahoja. Meningokokkisepsiksen diagnoosi on pitkälti kliininen, sen oireet ilmaantuvat nopeasti ja potilaan tila usein heikkenee silmissä. Noin 50 prosentilla meningokokkipotilaista on petekkioita.


title: Meningokokki

text: Meningokokki voi aiheuttaa myös keuhkokuumetta, ylähengitystieinfektioita, konjunktiviittia ja septisen artriitin.


title: Lintuasema

text: Lintuasema on paikka, jossa havainnoidaan, rengastetaan ja tutkitaan lintuja vakioiduin menetelmin.


title: Lintuasema

text: 1800-luvun puolivälissä Helgolandin saarelle Saksan rannikolle perustettu Helgolandin lintuasema (Vogelwarte Helgoland) on maailman ensimmäisiä lintujen muuton tutkimiseen perustettuja lintuasemia. Se on ollut esimerkkinä ja innoituksena myös suomalaisille lintuasemille. Pohjoismaiden vanhin lintuasema, Signilskär Hammarlandin kunnassa Ahvenanmaalla, aloitti toimintansa vuonna 1929, ja on ollut vaihtelevassa määrin aktiivinen nykypäiviin saakka. Muita Itämeren piirin kuuluisia asemia ovat muun muassa Ruotsin Ottenby, Falsterbo ja Utklippan, Viron Kabli ja Sõrve, Venäjän Rybachiy eli Rossitten, Pape Latviassa, Neringa ja Ventės ragas Liettuassa sekä Ujście Wisey Puolassa.


title: Lintuasema

text: Suomessa perustettiin 1960-luvulla lukuisia lintuasemia lintuharrastuksen suosion kasvun myötä. Nykyisin Suomessa toimii 12 lintuasemaa: Porvoon Söderskär, Kirkkonummen Rönnskär, Hangon Uddskatanilla sijaitseva Hangon lintuasema, Paraisten Jurmo, Lemlandin Lågskär, Hammarlandin Signilskär, Luvian Säppi (saari), Mustasaaren Valassaaret, Kokkolan Tankar, Siikajoen Tauvo, Siilinjärven Raasio, Joensuun Höytiäinen ja Kangasalan Kirkkojärvi. Näistä kolme viimeksi mainittua toimivat sisämaassa. Kangasalla sekä aiemmin Kaarinassa toimineella Rauvolan lintuasemalla on keskitytty ruovikkolintujen ja Raasiossa kahlaajien rengastukseen. Muilla asemilla päätoimintamuodot ovat näkyvän muuton tarkkailu, lepäilijöiden eli paikallisten lintujen laskenta vakioreittien varrelta ja rengastus.


title: Lintuasema

text: Näkyvän muuton tarkkailua suoritetaan lintuaseman optimaalisimmalta paikalta. Esimerkiksi Hangossa havainnoitsija päivystää joka aamu vanhan tulenjohtobunkkerin päällä sijaitsevalla muutonhavainnointipaikalla. Muuttolinnut kirjataan tarkasti ylös kellonajoittain ja muuttosuuntineen.


title: Lintuasema

text: Paikalliset linnut lasketaan monilla asemilla kerran päivässä, yleensä aamulla. Pesimäaikana suoritetaan pesimälinnuston laskentaa ja parimäärien selvittelyä.


title: Lintuasema

text: Rengastuksessa käytetään erilaisia pyydyksiä, tavallisimmin lintuverkkoja. Siemenpyydykset, iskuverkot ja katiskat ovat muita pyydystyskeinoja. Monilla asemilla rengastettavat linnut myös mitataan ja punnitaan. Kesällä rengastetaan pesivien lintujen poikasia.


title: Lintuasema

text: Toisinaan asemilla suoritetaan erikoistutkimuksia. Esimerkiksi Jurmossa mitattiin lintujen radioaktiivista säteilyä Tšernobylin ydinvoimalaonnettomuutta seuranneina päivinä.


title: Lintuasema

text: Monet lintuasemat julkaisevat toiminnastaan erillisiä raportteja. Joidenkin asemien raportit julkaistaan yhdistysten lehdissä. BirdLife Suomen Linnut-lehdessä julkaistaan vuosittain suppea yhteenveto asemien toiminnasta.


title: Lintuasema

text: Useimmat lintuasemat sijaitsevat ulkosaariston eristyneillä saarilla. Muuttoaikoina niillä tavataan säännöllisesti harvinaisuuksia. Nimekkäin rariteettisaari on Lågskär, jossa on tavattu useita lintulajeja ensimmäistä kertaa Suomessa.


title: Päärynävirvoitusjuoma

text: Päärynävirvoitusjuomalla tarkoitetaan juomaa, joka on tehty maistumaan päärynältä. Usein maku on kuitenkin esanssilla aikaansaatu. Jo lopetettuja samanmakuisia 1970-luvulla olivat Mallasjuoman Asterix- ja Sinebrychoffin Aku Ankka -virvoitusjuomat. Näiden valmistus loppui, kun hahmojen käyttösopimus päättyi.


title: Granma

text: Granma oli Fidel Castron kapinallisten ("expedicionarios del yate Granma") käyttämä huvijahti, jolla nämä siirtyivät Meksikosta Kuubaan marraskuussa 1956. Aluksen nimi viittaa mitä todennäköisimmin aikaisemman amerikkalaisomistajan isoäitiin ("grandma").


title: Granma

text: Vaikka vene oli mitoitettu 12 matkustajalle, kyydissä oli 82 sissiä, joukossa ainoana ei-kuubalaisena Che Guevara, sekä aseita, ammuksia, muonaa ja polttoainetta. Lähtö tapahtui 25. marraskuuta 1956 kello yhdeltä yöllä niin kiireisesti, että osa halukkaista jäi rannalle. Laiva joutui ylikuormattuna merenkäynnissä vaikeuksiin ja pääsi Kuuban rannikolle vasta 2. joulukuuta päiväkausia aikataulusta jäljessä.


title: Granma

text: Kuuban rannikolla aiotussa laskupaikassa Nigueron kaupungin lähistöllä odottanut satamiehinen tukijoukko kuorma-autoineen oli turhaan odotettuaan lähtenyt jo edellisyönä. Lisäksi Fulgencio Batistan armeijan ilmavoimat olivat havainneet lähestyvän aluksen, jonka oli pakko tehdä hätäinen maihinnousu kaukana sovitusta paikasta soiselle rannikolle. Suurin osa muonasta ja aseista jäi alukseen sissien hylätessä vuotavan jahdin.


title: Granma

text: Kapinalliset kokoontuivat uudelleen maissa ja aloittivat vaivalloisen etenemisen ilman ruokaa kohti Sierra Maestran vuoristoa. Paikallisoppaan pettäminä Castron kapinalliset joutuivat Batistan armeijan väijytykseen Alegría de Píossa. Monet saivat heti surmansa, kun taas toiset pakenivat päätä pahkaa, ja loput antautuivat hallituksen joukoille vain joutuakseen teloitetuiksi.


title: Granma

text: Alkuperäisestä 82:sta sissistä vain 12 selvisi vuoristoon, joukossa Castron veljekset Fidel ja Raúl, Che Guevara (haavoittuneena), Camilo Cienfuegos, Juan Almeida, Efigenio Amejeiras, Ciro Redondo, Julio Díaz, Calixto García, Luis Crespo, Jose Ponce ja Universo Sanchez.


title: Granma

text: Sosialistinen Kuuba on myöhemmin kunnioittanut tätä vallankumouksen välinettä monin tavoin: maan suurin päivälehti "El Granma", yliopisto Universidad de Granma, radioasema sekä provinssi ja kansallispuisto on kaikki nimetty sen mukaan.


title: Granma

text: Laiva on nykyään esillä Havannassa vallankumousmuseon (Museo de la Revolución) vieressä sijaitsevassa Memorial Granmassa.


title: Caracasin metro

text: Caracasin metro () on Caracasissa Venezuelassa toimiva metrojärjestelmä. Se avattiin vuonna 1983.


title: Caracasin metro

text: Caracasin metro koostuu tällä hetkellä neljästä linjasta ja 44 asemasta. Uusin linja valmistui vuonna 2006. Samana vuonna metro yhdistettiin Caracasin esikaupungin Los Tequesin metroon.


title: Kantonin metro

text: Kantonin metro on metrojärjestelmä Kantonin kaupungissa Guangdongin maakunnassa Kiinassa. Sen rakentaminen aloitettiin vuonna 1993. Ensimmäinen linja avattiin vuonna 1997, jolloin metroasemia oli käytössä viisi. Metro koostui kahdeksasta linjasta marraskuussa 2010 Aasian kisojen käynnistyessä. Raideverkoston pituus oli 230 kilometriä.


title: Arekapalmu

text: Pähkinäbetelpalmu eli arekapalmu eli betelpalmu ("Areca catechu") on palmulaji, jota kasvatetaan yleisesti Tyynenmeren trooppisilla saarilla, Aasiassa ja osissa Itä-Afrikkaa. Se on keskikokoinen puu, joka kasvaa 20 metriä korkeaksi. Rungosta tulee 20–30 senttimetriä paksu ja lehdet ovat 2–3 metriä pitkiä.


title: Arekapalmu

text: Arekapalmua kasvatetaan sen hedelmän, betelpähkinän, takia varsinkin Intiassa, Malesiassa ja Taiwanissa. Siemenessä on alkaloideja, joten se on pureskeltuna päihdyttävä. Pähkinöissä oleva arekoliini stimuloi keskushermostossa sekä muskariini- että nikotiinireseptoreita. Betelpähkinä on neljänneksi käytetyin stimulantti maailmassa alkoholin, tupakan ja kahvin jälkeen. Sillä arvioidaan olevan 200–600 miljoonaa säännöllistä käyttäjää.


title: Fanny Ardant

text: Fanny Ardant (s. 22. maaliskuuta 1949, Saumur, Maine-et-Loire) on ranskalainen näyttelijä. Hän esiintyi näyttämöllä ensi kertaa vuonna 1974. 1980-luvulla hän oli tunnettu elokuvanäyttelijä, muun muassa François Truffautin ohjauksessa ja Gérard Depardieun vastanäyttelijänä elokuvassa "Naapurin rouva - La Femme d'à côté" (1981). Ardant on myös saanut rooleja useissa englanninkielisissä elokuvissa niin Hollywoodissa kuin Britanniassakin.


title: Fanny Ardant

text: Ardantilla oli Truffautin kanssa pitkä suhde, josta syntyi tytär.


title: Hirssi

text: Hirssi on ryhmä pienisiemenisiä viljakasveja, jotka eivät muodosta yhtä taksonomista ryhmää, vaan niihin kuuluu heinäkasvien heimon lajeja muun muassa suvuista sulkahirssit ("Pennisetum"), pantaheinät ("Setaria"), hirssit ("Panicum") ja sormihirssit ("Eleusine"). Yhteistä niille on muun muassa, että niillä on pienet, pyöreähköt, yleensä suoraan ihmisten ravinnoksi käytettävät jyvät ja että ne ovat ekologisesti vaatimattomia, monet lisäksi C-kasveja. Useimpia niistä viljellään etupäässä Aasian ja Afrikan kehitysmaissa. Euroopassa tunnetuin laji on viljahirssi ("Panicum miliaceum"), jota nykyään viljellään pääasiassa Intiassa ja Kiinassa mutta ennen laajalti myös Keski- ja Itä-Euroopassa. Hirssi on luontaisesti gluteeniton vilja.


title: Hirssi

text: Intiassa eräistä hirssilajeista saatavaa jauhoa käytetään perinteisten bhakri-leipien valmistamiseen. Joskus myös kirjodurra ("Sorghum bicolor") luetaan kuuluvaksi hirsseihin.


title: Zaha Hadid

text: Zaha Hadid, CBE, () (31. lokakuuta 1950 Bagdad, Irak – 31. maaliskuuta 2016 Miami, Yhdysvallat) oli irakilaissyntyinen, brittiläinen arkkitehti. Hän sai ensimmäisenä naisena Pritzker-palkinnon vuonna 2004.


title: Zaha Hadid

text: Hadidin toimisto Zaha Hadid Architects tunnetaan orgaanisesta muotokielestä, jota on sovellettu moneen mittakaavaan kaupunkisuunnittelusta hotellihuoneisiin.


title: Zaha Hadid

text: Hadid syntyi varakkaaseen, yläluokkaiseen perheeseen Bagdadissa, Irakissa vuonna 1950. Hänen isänsä Muhammed al-Haji Hussein Hadid oli taloustieteilijä ja tehtaanomistaja. Isä oli myös poliittisesti aktiivinen, yksi vasemmistolaisen al-Ahali ryhmittymän perustajista. Hadidin äiti Wajha al-Sabonji oli taiteilija. Lapsena Hadid oli kiinnostunut kartoista ja piirsi niitä itsekin. Perhe vieraili Britanniassa Hadidin ollessa 11-vuotias, ja tuolloin hän päätti ryhtyä arkkitehdiksi.


title: Zaha Hadid

text: Hadid kävi ensin koulua Bagdadissa ja Sveitsissä, sitten opiskeli matematiikkaa Beirutin amerikkalaisessa yliopistossa ja siirtyi vuonna 1972 suorittamaan arkkitehdin tutkintoa Architectural Association School of Architecture -kouluun Lontooseen.


title: Zaha Hadid

text: Hadid työskenteli valmistuttuaan vuonna 1977 Architectural Associationin koulussa opettaneen Rem Koolhaasin perustamassa arkkitehtitoimisto Office for Metropolitan Architecturessa. Tämän jälkeen hän toimi itse Architectural Associationilla ja useissa muissa alan laitoksissa opettajana. Hadid perusti oman arkkitehtitoimistonsa jo vuonna 1979. Hadidin ensimmäinen merkittävä toteutunut rakennusprojekti, huonekaluyritys Vitran tehdas- ja museoalueen paloasema, valmistui kuitenkin vasta vuonna 1993.


title: Zaha Hadid

text: Hadidille myönnettiin arvostettu arkkitehtuurin Pritzker-palkinto vuonna 2004 ja vuonna 2012 Brittiläisen imperiumin ritarikunta myönsi hänelle komentajan kunnia-arvon. Hadid kuului "Encyclopædia Britannican" toimitusneuvostoon 2005–2006.


title: Zaha Hadid

text: 1980- ja 1990- luvuilla Hadid toimi arkkitehtuurin opettajana useissa yliopistoissa eri puolilla maailmaa. Vuodesta 2000 alkaen hän oli professorina Wienin taideteollisessa korkeakoulussa.


title: Zaha Hadid

text: Hadid menehtyi 31. maaliskuuta 2016 saatuaan sydänkohtauksen Miamissa Yhdysvalloissa, jouduttuaan sitä ennen sairaalahoitoon keuhkoputkentulehduksen takia.


title: Zaha Hadid

text: Hadid suunnitteli useita kulttuurirakennuksia. Hänen töitään ovat muun muassa Roomassa nykytaiteen museo Maxxi, Bergiselin mäkihyppytorni Innsbruckissa (2002), Phæno-tiedemuseo Wolfsburgissa Saksassa (2005), Kantonin oopperatalo (2011) Kantonissa ja Lingkong SOHO Shanghaissa Kiinassa, Riverside Museum Glasgow’ssa Skotlannissa, Wienin yliopiston kirjasto Itävallassa, Heydar Aliyev -keskus Bakussa ja Lontoon olympialaisia 2012 varten rakennetun London Aquatics Centren.


title: Zaha Hadid

text: Vuonna 2010 Irakin hallitus tilasi Hadidilta suunnitelman Irakin keskuspankin uutta pääkonttoria varten. Toteutuessaan se olisi hänen ensimmäinen syntymämaahansa suunnittelema rakennus.


title: Zaha Hadid

text: Zaha Hahidin yksityisnäyttely oli Arkkitehtuurimuseossa Helsingissä keväällä 1988. Hän osallistui myös kansainväliseen, kokeilevan taiteen ja arkkitehtuurin tapahtumaan The Snow Show Rovaniemellä ja Kemissä vuonna 2004.


title: Zaha Hadid

text: Zaha Hadidia on kutsuttu ”kaarrosten kuningattareksi” ja väitetty, että hänen rakennuksensa vastustavat rakentamisen logiikkaa. Häntä pidettiin maailman parhaana naisarkkitehtina, mutta arviot eivät ole olleet pelkästään kiittäviä. Hänen rakennuksiaan on luonnehdittu epätavallisiksi, orgaanisiksi ja veistoksellisiksi.


title: Zaha Hadid

text: Hadidin töitä on toisaalta moitittu tuhlailevan kalliiksi rakentamiseksi ja sanottu, että hänen töihinsä on varaa ainoastaan diktaattoreilla. Erityisen ankarasti Hadidia kritisoitiin hänen suunnittelemistaan Heydar Aliyev -keskuksesta Bakussa ja Qatarissa järjestettävien vuoden 2022 jalkapallon maailmanmestaruuskisojen stadionin suunnittelusta. Heydar Aliyev -keskusta on pidetty uutena versiona neuvostohallinnon ja muiden diktatuurien rakastamista kolossaalisista palatseista. Arkkitehti Sean Griffits on pitänyt Hadidin työtä tyhjänä alustana, joka imee itseensä ideologioita.


title: Zaha Hadid

text: Elokuussa vuonna 2014 Hadidia syytettiin siitä, että hän ei ole lainkaan huolissaan Qatarin jalkapallostadionin työmaalla tapahtuneista kuolemantapauksista. Hadid puolustautui sanomalla, että on huolestunut työläisten kohtelusta, ja että siinä on ollut ongelmia sekä uskovansa Qatarin hallituksen puuttuvan ongelmiin. Myöhemmin Hadid syytti asiasta kirjoittanutta toimittajaa sanojensa vääristelystä ja huomautti, että stadionin rakennustyöt alkavat vasta vuonna 2015. Kohua herättäneen artikkelin toimittaja myönsi olleensa väärässä.


title: Uhlandstraßen metroasema

text: Uhlandstraßen metroasema on Saksan pääkaupungin Berliinin metroverkoston U1-linjan läntinen pääteasema. Se avattiin 12. lokakuuta 1913, ja sijaitsee Kurfürstendamm-kadun varrella Kaakkois-Charlottenburgin alueella, joka on yksi Berliinin kalleimpia asuinalueita.


title: Uhlandstraßen metroasema

text: MetroBus-linjat M19 ja M29 pysähtyvät aseman kohdalla. Asemalla ei ole hissejä.


title: Bret Hedican

text: Bret Michael Hedican (s. 10. elokuuta 1970 Saint Paul, Minnesota) on yhdysvaltalainen entinen jääkiekkoilija, pelipaikaltaan puolustaja.


title: Bret Hedican

text: Ennen uraansa ammattilaisena Hedican kiekkoili North St. Paulin high schoolin joukkueessa Dragonsissa ja St. Cloud State Universityn joukkueessa Huskiesissa. Hedicanin tilastollisesti paras kausi Huskiesin riveissä oli kausi 1990–1991, jolla hän teki 47 tehopistettä, 21 maalia ja 26 syöttöpistettä, 41:ssä ottelussa. Kauden jälkeen hänet nimettiin WCHA:n (Western Collegiate Hockey Association) ensimmäiseen tähdistökenttään. Saatuaan yliopisto-opintonsa päätökseen Hedican aloitti kauden 1991–1992 Yhdysvaltain jääkiekkomaajoukkueessa.


title: Bret Hedican

text: Hedican sai NHL-varauksen vuonna , kun St. Louis Blues varasi hänet numerolla 198 uusien pelaajien varaustilaisuuden kymmenennellä kierroksella. Hän aloitti NHL-uransa maaliskuussa 1992, Albertvillen talviolympialaisten jälkeen, ja pelasi loppukaudella neljä NHL:n runkosarjaottelua ja viisi pudotuspeliottelua St. Louis Bluesin kokoonpanossa.


title: Bret Hedican

text: Ensimmäisellä täydellä ammattilaiskaudellaan, kaudella , Hedican pelasi 42 runkosarjaottelua ja kymmenen pudotuspeliottelua NHL:ssä ja 19 runkosarjaottelua Bluesin farmiseurassa, IHL:n Peoria Rivermenissä. Kaudesta alkaen hän pelasi vakituisesti NHL:ssä. Hän aloitti tuon kauden St. Louis Bluesissa, mutta maaliskuussa 1994, siirtorajan kynnyksellä, Blues kauppasi Hedicanin yhdessä Jeff Brownin ja Nathan LaFayetten kanssa Vancouver Canucksiin saaden vaihdossa Craig Janneyn. Canucksissa Hedican pelasi lähes viiden vuoden ajan, kauden 1993–1994 lopun, neljä täyttä kautta ja kauden alun. Hän teki noina vuosina parhaimmillaan 29 tehopistettä yhden runkosarjakauden aikana, kuusi maalia ja 23 syöttöpistettä kaudella , ja saavutti plusmiinustilastossa parhaimmillaan lukeman +8 (kaudella 1995–1996). Vuonna 1994 hän pelasi ensimmäisen kerran urallaan Stanley Cupin loppuotteluissa, mutta New York Rangers vei mestaruuden otteluvoitoin 4–3. Hedican teki 24:ssä pudotuspeliottelussa seitsemän tehopistettä, yhden maalin ja kuusi syöttöpistettä.


title: Bret Hedican

text: Tammikuussa 1999 Hedican siirtyi Florida Panthersiin pelaajakaupassa, jossa Panthers sai hänen lisäkseen Pavel Buren, Brad Ferencen ja kolmannen kierroksen varausoikeuden , ja jossa Canucksiin siirtyivät Ed Jovanovski, Dave Gagner, Mike Brown, Kevin Weekes ja ensimmäisen kierroksen varausoikeus vuonna 2000. Hän pelasi Panthersissa kolme vuotta, kauden 1998–1999 lopun, kaksi täyttä kautta ja kauden alun. Tammikuussa 2002 Panthers kauppasi Hedicanin, Kevyn Adamsin ja Tomáš Malecin Carolina Hurricanesiin vaihdossa Sandis Ozoliņšiin ja Byron Ritchieen.


title: Bret Hedican

text: Hedican pääsi Hurricanes-vuosinaan pelaamaan kahdesti Stanley Cupin loppuotteluissa, ensimmäisen kerran ensimmäisenä keväänään seurassa, keväällä 2002, jolloin seura kohtasi loppuotteluissa Detroit Red Wingsin. Red Wings vei mestaruuden voitoin 4–1. Hedican pelasi pudotuspeleissä 2002 23 ottelua, joissa hän teki viisi tehopistettä, maalin ja neljä syöttöpistettä, ja keräsi toiseksi eniten jääaikaa joukkueensa puolustajista Sean Hillin jälkeen, keskimäärin 23 minuuttia ja 52 sekuntia ottelua kohden. Vuonna 2006 Hedican oli voittamassa Carolina Hurricanesin seurahistorian ensimmäistä Stanley Cupia, kun seura voitti loppuotteluissa Edmonton Oilersin otteluvoitoin 4–3. Hän oli tuolloinkin joukkueensa avainpelaajia kerättyään eniten jääaikaa joukkueensa puolustajista, keskimäärin 22 minuuttia ja 40 sekuntia ottelua kohden, ja tehtyään 11 tehopistettä, kaksi maalia ja yhdeksän syöttöpistettä, 25:ssä ottelussa.


title: Bret Hedican

text:
Hedican teki lokakuussa 2008 vapaana pelaajana sopimuksen NHL-seura Anaheim Ducksin kanssa. Hän edusti Ducksia 51:ssä runkosarjaottelussa kaudella . Luotettavaksi puolustavaksi puolustajaksi kuvailtu Hedican ilmoitti pelaajauransa päättymisestä syyskuussa 2009. Hän pelasi seitsemäntoista vuotta käsittäneellä NHL-urallaan yhteensä 1039 runkosarjaottelua, joissa hän teki 294 tehopistettä, 55 maalia ja 239 syöttöpistettä, ja 108 pudotuspeliottelua, joissa hän teki 26 tehopistettä, neljä maalia ja 22 syöttöpistettä. Hän saavutti plusmiinustilastossa parhaimmillaan lukeman +17, mikä tapahtui kaudella .
Hedican edusti Yhdysvaltoja kaksissa talviolympialaisissa, Albertvillessä 1992 ja Torinossa 2006, ja kolmissa jääkiekon maailmanmestaruuskilpailuissa, 1997, 1999 ja 2001. Hän ei voittanut maajoukkueurallaan arvokilpailumitaleja.


title: Bret Hedican

text: Hedican on ollut vuodesta 2000 naimisissa taitoluistelija Kristi Yamaguchin kanssa. Heillä on kaksi lasta, tyttäret Keara (s. 2003) ja Emma (s. 2005).


title: Arosa

text: Arosa on kunta Graubündenin kantonissa Sveitsissä. Siellä on 3 247 (31.12.2014) vakinaista asukasta.


title: Arosa

text: Arosassa on asunut retoromaaninkielisiä ihmisiä ainakin 1200-luvulta, ja saksankielisiä 1300-luvulta asti. Vuoteen 1851 Arosa oli osa Davosin kuntaa. Nykyinen Arosan kunta syntyi vuoden 2013 alussa, kun kahdeksan laakson kuntaa (Arosa, Calfreisen, Castiel, Langwies, Lüen, Molinis, Peist ja St. Peter-Pagig) muodostivat uuden Arosan kunnan.


title: Arosa

text: Reinin sivujoki Plessur saa alkunsa Arosasta. Kunnan korkein vuori on Aroser Rothorn (2 980 m mpy.).


title: Arosa

text: Arosa tunnetaan sekä kesä- että varsinkin talviturismin keskuksena – vuodepaikkoja on yli neljä tuhatta. Arosaan on Rhätische Bahnin junayhteys Churista. Radan varrella Arosassa on Plessurin laakson ylittävä suuri silta, Langwieser Viadukt.


title: Makaronilaatikko

text: Makaronilaatikko on makaronista valmistettu, uunissa kypsennettävä ruokalaji. Suomessa laatikon kanssa tarjotaan usein ketsuppia. Makaronilaatikkoon lisätään usein munamaitoa, joka hyytyy uunissa kiinteäksi. Yleisimmin se maustetaan suolalla, valkopippurilla ja paprikajauheella.


title: Makaronilaatikko

text: Makaronilaatikko on Suomen suosituimpia kotiruokia. Se oli Suomessa 1950-luvulle asti enimmäkseen juhlaruoka. Alun perin makaronilaatikkoon ei lisätty lihaa, ja sitä käytettiin usein perunoiden sijasta aterioiden hiilihydraattipitoisena osana, mutta myöhemmin jauhelihalla täydennetystä liha-makaronilaatikosta on tullut ruokalajin tunnetuin versio Suomessa. Vuonna 1892 makaronilaatikko kelpasi myös talouskoulun opinnäytetyöksi. Makaronilaatikkoon voidaan lisätä myös kalaa, kanaa, broilerin jauhelihaa tai suikaleita, soijarouhetta tai kasviksia, kuten kukka- tai parsakaalia.


title: Makaronilaatikko

text: Suomessa kaupoista on saatavilla myös useita einesmakaronilaatikkoja, joita voi lämmittää mikroaaltouunissa tai paistinpannulla.


title: Bakun metro

text: Bakun metro () on Bakussa Azerbaidžanissa toimiva metrojärjestelmä. Se koostuu tällä hetkellä kolmesta linjasta ja 25 asemasta. Pituus on yhteensä 36,6 kilometriä. Ensimmäinen linja avattiin 1967 ja toinen 1976.


title: Liisa Peltola

text: Liisa Kaarina Peltola (o.s. Liukkonen, aik. Veijalainen, s. 4. huhtikuuta 1951 Piikkiö) on suomalainen suunnistaja ja maailmanmestari.


title: Liisa Peltola

text: Peltola osallistui ensimmäisiin suunnistuksen MM-kilpailuihinsa vuonna 1970, jolloin hän oli henkilökohtaisella matkalla neljäskymmenes ja viestijoukkueen mukana viestissä neljäs. Vuoden 1972 MM-kisoissa viestijoukkue voitti MM-kultaa, henkilökohtaisella matkalla Peltola (tuolloin Veijalainen) oli kuudes. Sijoitus henkilökohtaisessa kilpailussa oli sama myös vuoden 1974 MM-kisoissa, jolloin viestijoukkue saavutti viidennen tilan. Vuoden 1976 Skotlannin MM-kisoissa Peltola voitti 24. syyskuuta henkilökohtaisella matkalla MM-kultaa ja saavutti kaksi päivää myöhemmin viestissä hopeaa. Kulta oli ensimmäinen suomalaisen suunnistajan MM-kisoissa voittama henkilökohtainen kultamitali. Kisojen jälkeen hän ilmoitti olevansa raskaana.


title: Liisa Peltola

text: Peltola ja hänen tuolloinen puolisonsa ja valmentajansa Seppo Veijalainen saivat esikoisensa Mikon vuonna 1977. Tämän jälkeen Liisa Peltola pystyi palaamaan vielä suunnistuksen huipulle. Vuosien 1978 ja 1979 MM-kisoissa hän oli mukana kultaa voittaneessa viestijoukkueessa ja sijoittui henkilökohtaisessa kilpailussa hopealle. Vuoden 1981 MM-kisoissa viestistä tuli hopeaa ja henkilökohtaisesta kilpailusta seitsemäs tila. Peltola osallistui viimeisiin MM-kisoihinsa vuonna 1983, tuloksena oli kuudestoista tila henkilökohtaisessa kilpailussa.


title: Liisa Peltola

text: PM-kisoissa Peltola voitti kultaa 1980 ja hopeaa 1975. Hän oli mukana myös 1973 PM-hopeaa voittaneessa viestijoukkueessa. SM-kisoista Peltolalla on neljä kultaa normaalimatkalla (1973, 1974, 1977 ja 1979) ja kaksi pitkällä matkalla (1978 ja 1979). Yösuunnistuksessa hän voitti kaksi kultamitalia (1974 ja 1978) sekä oli mukana viestin Suomen mestaruuden voittaneessa joukkueessa vuosina 1976, 1981, 1982 ja 1986.


title: Liisa Peltola

text: Vuonna 2006 hänelle myönnettiin valtion Pro Urheilu -tunnustuspalkinto.


title: Liisa Peltola

text: Urallaan Peltola edusti Piikkiön Karhua, Liedon Parmaa ja MS Parmaa. Nykyisin Liisa Peltola on oppilaanohjaajana ruskolaisessa Maunun koulussa.


title: Agder

text: Agder on historiallinen alue Etelä-Norjassa, josta nykyään käytetään synonyyminomaisesti usein myös runoilija Vilhelm Kragin vuonna 1902 kehittelemää nimitystä Sørlandet. Nyky-Norjan lääninhallinnossa sitä vastaavat pääpiirteissään Länsi- ja Itä-Agderin läänien alueet. Kristiansand on alueen keskeisin kaupunki.


title: Agder

text: Kielitutkija Sophus Buggen (1833–1907) mukaan Agder-nimi pohjautuu muinaisgermaaniseen sanaan "egede", mikä tarkoittaa mereen pistävää maa-aluetta. Esimerkiksi "Vest-Agder"-nimi tuli käyttöön vuonna 1917, jota ennen alue tunnettiin Listerin ja Mandalin lääninä.


title: Agder

text: Runoilija Paal-Helge Haugen (1945-) mainitsee "Agderin sydämeen" kuuluvan Lyngdalin, Audnedalin, Vegusdalin, Vegårshein, Konsmon, Fjotlandin, Holumin, Halsen ja Harkmarkin asutukset. Tämän mukaan Agderin historiallinen "keskus" ei olisi sama asia kuin "Sørlandet"in maantieteelliset ydinalueet.


title: Memento

text: Memento on vuonna 2000 ensi-iltansa saanut Christopher Nolanin käsikirjoittama ja ohjaama psykologinen jännityselokuva. Elokuvan palkittu käsikirjoitus pohjautuu Christopher Nolanin veljen Jonathan Nolanin novelliin "Memento Mori". Päänäyttelijöinä ovat Guy Pearce, Carrie-Anne Moss sekä Joe Pantoliano. Elokuva sai kaksi Oscar-ehdokkuutta sekä yhden Golden Globe -ehdokkuuden.


title: Memento

text: Vuonna 2016 "Memento" äänestettiin BBC:n kyselyssä tämän vuosisadan 25 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa.


title: Memento

text: Elokuvan tekemiseen kului arviolta viisi miljoonaa Yhdysvaltain dollaria (yli neljä miljoonaa euroa). Elokuva on kuitenkin tuottanut pelkästään Yhdysvalloissa arviolta noin 25 miljoonaa Yhdysvaltain dollaria.


title: Memento

text: Elokuva sai alkunsa Jonathan Nolanin suunnitellessa novellinsa "Memento Mori" (latinaksi "Muista kuolevaisuutesi") tarinaa. Jonathan Nolan kertoi ajatuksistaan veljelleen Christopherille heidän ajaessaan autolla yhdessä Chicagosta Los Angelesiin. Christopher piti tarinan hahmotelmasta, ja yhteistyö jatkui Christopherin kehittäessä elokuvan käsikirjoitusta samalla kun Jonathan työsti omaa novelliaan nimeltä ”Memento Mori”.


title: Memento

text: Christopher Nolan halusi saattaa katsojan samaan asemaan elokuvan muistiongelmaisen päähenkilön Leonardin kanssa. Hän päätti, että paras tapa olisi kuvata elokuva ensimmäisessä persoonassa, käyttää kertojana Leonardia ja jättää katsojalle menneisyys avoimeksi: elokuva piti siis kertoa käänteisessä järjestyksessä.. Christopher myös halusi pitää kertojan roolin tiiviinä. Leonardin piti kertoa mahdollisimman paljon omia ajatuksiaan ja tuntemuksiaan, jotta katsojat voisivat samaistua häneen.


title: Memento

text: Elokuva kuvattiin nopeasti, vain 25 päivässä. Vaikka elokuvaa ei kerrota aikajärjestyksessä, niin elokuvaa pyrittiin kuvaamaan mahdollisimman aikajärjestyksessä näyttelijöiden sekä lavasteiden fyysisen jatkuvuuden maksimoimiseksi.


title: Memento

text: Elokuvassa Guy Pearce näyttelee Leonard Shelbyä joka on menettänyt päähän kohdistuneen iskun vuoksi kyvyn muistaa uusia asioita (anterogradinen amnesia). Amnesian vuoksi hän ei muista mitään iskun jälkeisiä tapahtumia, lukuun ottamatta viimeisimpiä minuutteja. Hänellä on kuitenkin pakkomielle kostaa murtovarkaille, jotka raiskasivat ja tappoivat hänen vaimonsa ja jotka tappelussa aiheuttivat hänelle tämän vamman. Muistinsa puutteet Leonard on korvannut toistosta, valokuvista, viesteistä ja tatuoinneista koostuvalla järjestelmällä. Leonardin mukaan hän pystyy oppimaan asioita toiston kautta, kuten sen missä taskussa hän pitää valokuviaan.


title: Memento

text: Elokuva on kerronnaltaan poikkeuksellinen, sillä sen tapahtumat näytetään pääosin käänteisessä aikajärjestyksessä. Värillisenä näytettävissä kohtauksissa näytetään ensin ajallisesti viimeiseksi tapahtunut, sitten toiseksi viimeisenä jne. Ensimmäinen kohtaus näytetään takaperin kuvattuna vihjeenä elokuvan epäkronologisesta kerronnasta. Poikkeuksen käänteiseen aikajärjestykseen tekee läpi elokuvan näytettävät mustavalkoiset kohtaukset joissa Leonard puhuu puhelimessa, sillä nämä kohtaukset itse asiassa kulkevat oikeassa aikajärjestyksessä: ne ovat ajallisesti ajateltuna elokuvan ensimmäisiä tapahtumia.


title: Memento

text: Lopussa mustavalkoiset ja värilliset kohtaukset yhdistyvät, kun mustavalkoiset sekä värilliset kohtaukset kohtaavat ajallisesti. Usein käänteisen aikajärjestyksen omaavien kohtausten lopuksi näytetään pätkä edellisen kohtauksen alusta elokuvan seuraamisen helpottamiseksi. Elokuvan kerronta jättää monella tapaa katsojan samaan asemaan kuin muistihäiriöisen päähenkilön: kummallakaan ei ole tietoa menneestä, mutta silti tiedostus siitä mitä tulee tapahtumaan.


title: Memento

text: Elokuvan leikkaus palkittiin Oscar-ehdokkuudella vuoden 2002 Oscar-gaalassa.


title: Memento

text: Elokuvassa on kertojana Leonard itse. Hän on dramaturgisesti niin sanottu ”epäluotettava kertoja”. Koska Leonardia vaivaa muistinmenetys, hän ei voi itse tietää mitä todella on tapahtunut. Kertojan epäluotettavuutta myös ruokitaan useilla vaihtoehtoisilla muistoilla sekä todellisuuteen verratessa virheellisillä kohtauksilla. Kertojan ja kuvauksen epäluotettavuus jättää avoimeksi kysymyksiä, joihin ei voi vastata pelkän elokuvan tietojen perusteella.


title: Memento

text: Eräänä yönä murtovarkaita/raiskaajia murtautuu Leonardin kotiin. Leonard herää meteliin ja huomaa ettei hänen vaimonsa ole hänen vierellään. Hän hakee käsiaseen ja menee kylpyhuoneeseen, josta äänet kuuluvat. Kylpyhuoneessa Leonard näkee murtovarkaan sekä alastoman vaimonsa. Leonard ampuu tunkeilijaa ja lähtee etenemään vaimoaan kohden, mutta hänet lyö takaapäin maahan tuntematon henkilö. Kova lyönti aiheuttaa Leonardin amnesian. Tästä epämääräisen ajan eteenpäin olevia tapahtumia ei ole tiedossa.


title: Memento

text: Seuraavaksi Leonard herää hotellihuoneessa ja vastaa puhelimeen. Hän kertoo tarinaa Sammy Jankisista, miehestä, jonka hän tunsi ennen amnesiaansa ajalta jolloin hän oli vakuutustarkastaja. Sammy kärsi samasta amnesiasta kuin Leonard itse, mutta Leonard ei myöntänyt vakuutuskorvauksia hoitoon koska Sammyn vaiva oli psykologinen eikä fyysinen. Sammyn diabetestä sairastavaa vaimoa alkoi kalvaa tieto siitä, että ongelma oli vain hänen miehensä mielessä. Lopulta vaimo päätti yrittää herättää miehensä lopullisella kokeella. Hän siirsi rannekelloaan useita kertoja peräkkäin näyttämään aikaa, jolloin hänen miehensä yleensä antoi hänelle insuliiniruiskeen. Sammy antoi vaimolleen peräkkäin useita pistoksia. Lopulta Sammyn vaimo vaipui yliannostuksen johdosta kuolettavaan koomaan (elokuvassakin sanotaan näin, mutta oikeasti termi on insuliinishokki, koska verensokeri laskee liian alas) Sammyn ymmärtämättä mitä oikein tapahtui.


title: Memento

text: Puhelinkeskustelussa poliisivirkailija Teddyn kanssa Leonard huomaa keskustelussa uusien tietojen sekä hänen muistiinpanojensa perusteella, kuka toinen hänen kotiinsa tulleista murtovarkaista oli. Tämä murtovaras kulkee läpi elokuvan nimellä John G. Leonard tapaa Teddyn hotellin alakerrassa, josta Leonard lähtee sovitulle paikalle tapaamaan John G:tä (oikeasti Jimmy Grants). Leonard tappaa hänet, mutta alkaa epäillä, että joku laittoi hänet tappamaan väärän henkilön.


title: Memento

text: Teddy saapuu paikalle ja paljastaa hätääntyneelle Leonardille ettei mies oikeasti ollut Leonardin etsimä John G vaan satunnainen huumekauppias. Hän myös paljastaa, että he löysivät jo oikean John G:n ja Leonard tappoi hänet. Leonard kieltäytyy uskomasta tätä, ja Teddy sanoo myös ettei Sammyllä ollut vaimoa, vaan Leonardin kertoma tarina Sammystä olikin todellisuudessa tapahtunut Leonardille. Leonard kieltäytyy jälleen uskomasta, kävelee autolleen ja kirjoittaa Teddyn kuvan taakse ""Älä usko hänen valheitaan"". Teddy myös paljasti aikaisemmin että hänen oikea nimensä on John Gammell, joten Leonard päättää kostaa Teddylle tekemällä hänestä seuraavan kostonsa uhrin, uuden John G:n. Hän kirjoittaa itselleen uuden faktan tatuoitavaksi: hän ottaa Teddyn auton rekisteriotteen ja kirjoittaa sen olevan murhaaja John G:n rekisteriote.


title: Memento

text: Leonard lähtee ja ottaa uuden tatuoinnin ensimmäisestä tatuointipaikasta jonka löytää. Tämä on elokuvan kerronnassa viimeinen kohtaus. Tatuoinnin ottamisen jälkeen hän löytää Jimmyn vaatteista viestin Natalielta luullen sen olevan viesti hänelle, jonka johdosta hän menee tapaamaan Natalieta. Natalien huomatessa Leonardin vaivan, hän huijaa Leonardin tappamaan Doddin, Jimmyn tuttavan. Lopulta Leonard onnistuukin taltuttamaan Doddin, hän ei kuitenkaan tapa häntä vaan hakkaa hänet pahasti ja ajattaa nähtävästi ulos kaupungista.


title: Memento

text: Vastapalveluksena Natalie jäljittää rekisteriotteen, jonka Leonard aiemmin tatuoitutti itseensä. Rekisteriote kuuluu Teddylle, oikealta nimeltään John Gammelille. Koska Leonardilla ei ole mitään muistoja hänestä, hän uskoo että Teddy on se John G jota hän on etsinyt. Teddy tulee tapaamaan Leonardia, minkä aikana Leonard huomaa itselleen osoitetun viestin, jossa lukee että Teddy on hänen etsimänsä henkilö. He menevät samaan hylättyyn varastotaloon jossa Leonard tappoi Jimmyn, Leonard ottaa aseensa ja tappaa Teddyn. Hän ottaa valokuvan muistoksi tapahtumasta. Tämä on kohta josta elokuva alkaa.


title: Memento

text: Elokuva sai parhaan leikkauksen lisäksi Oscar-ehdokkuuden parhaasta alkuperäiskäsikirjoituksesta. Käsikirjoitus on myös voittanut monia muita palkintoja.


title: Memento

text: Teddy sanoo Leonardille Jimmyn tappamisen jälkeen ettei Sammyllä ollut vaimoa, vaan Leonardin käsitys vaimon kuolemisesta olikin tapahtunut Leonardille itselleen. Elokuvan tietojen perusteella on mahdotonta sanoa mitä oikeasti oli tapahtunut. Tosin vahvoja vihjeitä on jätetty. Kohdassa jossa Leonard kertoo Sammyn tarinaa muutaman sekunnin murto-osan ajaksi Sammyn hahmo muuttuu Leonardiksi.


title: Memento

text: Myös elokuvan virallisilla kotisivuilla on materiaalia, jonka mukaan Leonard oli hoidossa, ja että Sammyn tarina todella tapahtui Leonardille. Tosin on yksi merkittävä todiste siitä ettei Sammyn tarina voinut tapahtua Leonardille: kuinka Leonard voisi muistaa tarinan niin hyvin, jos se tapahtui hänelle muistivamman jälkeen?


title: Memento

text: Elokuvassa on kohtaus jossa Leonard makaa ilman paitaa sängyllä vaimonsa kanssa. Kohtauksessa Leonardilla on tatuointeja, joista yksi erottuu selvästi: ""Olen tehnyt sen"". Sijoittuuko kohtaus tulevaisuuteen, vai onko se vain Leonardin unelmointia, tai onko tämä tapahtunut menneisyydessä oikean John G:n tappamisen jälkeen? Jos otetaan huomioon elokuvan viralliset kotisivut niin kohtaus ei voi sijoittua tulevaisuuteen koska sivujen mukaan Leonardin vaimo on kuollut. Muuten pelkästään elokuvan antamien tietojen perusteella asiaa ei voi varmasti sanoa.


title: Memento

text: Elokuvan alkuperäinen DVD julkaistiin 5. syyskuuta 2001. Se sisältää paitsi elokuvan, niin myös seuraavat lisäominaisuudet:


title: Memento

text: Elokuvasta julkaistiin myös kaksi muuta versiota, Limited Edition (julkaistu 21. toukokuuta 2002 US, 2 levyä) ja Special Edition (UK, 3 levyä). Kummatkin erikoisjulkaisut sisältävät seuraavat lisäominaisuudet:


title: Memento

text: Elokuvan kronologisesti oikea versio löytyy toiselta DVD:ltä. Sen saa näkyviin valitsemalla valikoissa tavaralistauksessa ensin kellon, ja sitten valitsemalla valinnan "C" seuraavalta sivulta. Seuraavaksi eteen tulee tehtävä jossa neuvotaan asettamaan neljä kuvaa kronologisesti oikeaan järjestykseen. Kuvissa nainen vaihtaa puhjennutta rengasta autoon. Kronologisesti oikean elokuvaversion saa näkyviin asettamalla kuvat käänteis-kronologiseen järjestykseen (3, 4, 1, 2). Lisää ohjeita valikoiden käyttämiseen löytyy esimerkiksi.


title: Memento

text: Yhteensä 16 voitettua palkintoa liittyen käsikirjoitukseen/käsikirjoittajaan sekä 10 palkintoa parhaana elokuvana.


title: Memento

text: Ilta-Sanomien Timo Malmi arvioi vuonna 2010, että kiehtovasti muistikuvissa edestakaisin kulkeva trilleri menee melkoista haipakkaa. Katsojatkin jakavat hänen mukaansa miehen (Pearce) hämmentyneen näkökulman.


title: Babel

text: Babel voi tarkoittaa seuraavia:


title: Fenerbahçe SK

text: Fenerbahçe Spor Kulübü (Fenerbahçen urheiluseura) on turkkilainen monilajinen urheiluseura, joka on kotoisin Istanbulista. Fenerbahçen keskeinen osa on jalkapallojaosto.


title: Antonov An-70

text: Antonov An-70 on ukrainalainen keskipitkän matkan lyhyiltä kentiltä nousemaan ja laskeutumaan pystyvä kuljetuslentokone. Se on ensimmäinen puhallinpotkureilla varustettu suuri konemalli. Ukraina on pyrkinyt sopimaan sen kehittämisestä ja tuotannosta Venäjän kanssa jakamalla riskin puolittain.


title: Antonov An-70

text: Varsinaisen sarjavalmistuksen oli määrä alkaa Ukrainan Kiovassa ja Venäjän Samarassa. Venäjän hallituksen alkuperäisenä tavoitteena oli tilata 160 konetta asevoimille.


title: Antonov An-70

text: Koneen ensimmäinen prototyyppi katosi 1995 koelennolla. Toinen prototyyppi kärsi vaurioita kylmän ilmanalan hätälaskussa 2001, mutta korjattiin. Venäjän viranomaiset vaativat lisäkehitystyötä. Toukokuussa 2005 Venäjän ilmavoimien edustajat vaativat kahdenkeskistä kehitystyötä ja koneen lisäkokeita.


title: Antonov An-70

text: Pjotr Butovskin mukaan Antonov An-70:n kilpailijoiksi olisivat nousemassa Iljušin Il-76MF, mikä on uudistettu Il-76 -tyyppi, Tupolev Tu-330 ja Iljušin Il-214. Ukrainan puolustusministeriö julkaisi joulukuussa 2005 suunnitelmansa hankkia viisi Antonov An-70:ää Ukrainan ilmavoimille.


title: Antonov An-70

text: Antonov An-70:n kovin kriitikko julkisuudessa on ollut Venäjän ilmavoimien komentaja, kenraalieversti Vladimir Mihailov. Viimeksi 10. huhtikuuta 2006 taloussanomalehti Kommersantissa hän mainitsee, että Venäjä lähiaikoina ilmoittaa, ettei se tarvitse Antonov An-70 -projektia, koska Venäjä rakentaa yhdessä Intian kanssa uuden kuljetuskoneen. Lehden saamien tietojen mukaan Antonov An-70 -projektille ei ole rahoitusta Venäjän vuosien 2007-2015 varusteluohjelmassa.


title: Antonov An-70

text: Ukrainan teollisuusministerin mukaan venäläiseltä osapuolelta puuttuu 40 miljoonaa dollaria Antonov An-70 -projektista ja että Ukraina pystyy suorittamaan hankkeen loppuun itsekin.


title: Emetofobia

text: Emetofobia tarkoittaa kohtuutonta ja järjenvastaista oksentamisen () pelkoa. Emetofobia voi ilmetä monin eri tavoin: henkilö voi pelätä vain omaa oksentamistaan, muiden oksentamista, oksentamista muiden nähden, jolloin mukana voi olla myös sosiaalisten tilanteiden pelko, tai pelko voi liittyä pelkästään tarttuvaan oksennustautiin. Toiset pelkäävät eniten pahoinvointia, toisille pelottavimpia ovat oksentamisen äänet, oksennuksen haju tai itse oksennuksen näkeminen, jotkut pelkäävät kaikkea oksentamiseen liittyvää ja pelko voi rajoittaa jokapäiväistä elämää paljonkin. Usein taustalla on pelko kontrollin menettämisestä, ikävät muistot lapsuuden mahataudeista tai muu traumaattinen kokemus. Aina fobian syy ei kuitenkaan ole selvillä, etenkään jos pelko on alkanut hyvin varhaisessa iässä.


title: Emetofobia

text: Emetofobia voi puhjeta missä iässä tahansa, mutta hyvin usein pelko alkaa jo lapsuudessa, tavallisesti 6–10 vuoden iässä.  Toisinaan pelko lievenee tai katoaa iän myötä, mutta joskus fobia jatkuu aikuisiälle asti ja saattaa myös muuttua vaikeammaksi. Pelko voi myös alkaa vasta aikuisena esimerkiksi rajun mahataudin seurauksena.


title: Emetofobia

text: Emetofobian yleisyyttä ei ilmeisesti ole koskaan tarkemmin tutkittu, mutta joidenkin tilastojen mukaan se on jopa viidenneksi yleisin fobia  ja yleisempi naisilla kuin miehillä. Usein emetofobiaan liittyy muitakin oireita kuten masennusta, paniikkihäiriötä ja hygieniaan liittyviä pakko-oireita sekä syömiseen liittyviä ongelmia, jolloin oireilua usein virheellisesti luullaan jonkinlaiseksi syömishäiriöksi. Emetofoobikko ei kuitenkaan ole huolissaan painonsa noususta kuten esimerkiksi anorektikko vaan välttää ruokamyrkytyksen tai pahoinvoinnin pelossa tiettyjä ruoka-aineita.


title: Emetofobia

text: Kuten muihinkin fobioihin, myös emetofobiaan liittyy voimakasta välttämiskäyttäytymistä. Emetofoobikko välttelee tilanteita ja asioita, jotka voivat aiheuttaa oksentamista, tai paikkoja, joissa joku toinen saattaa oksentaa. Hän ei esimerkiksi uskalla käyttää alkoholia tai mennä ravintolaan, jossa muut juovat, mennä huvipuistoon, matkustaa laivalla tai lentokoneella tai käyttää lääkkeitä, joiden sivuvaikutuksena voi olla pahoinvointia. Bussissa tai luentosalissa hän valitsee istumapaikan läheltä ovea siltä varalta, että hän alkaa voida pahoin tai joku muu oksentaa. Vatsatautiepidemioiden aikaan foobikko on usein tavallistakin ahdistuneempi, ja jos joku lähipiirissä sairastuu vatsatautiin, foobikko saattaa tartunnan pelossa paastota päiväkausia ja vältellä kyseistä henkilöä pitkään. Moni naispuolinen emetofoobikko pelkää raskauspahoinvointia eikä uskalla hankkia lapsia, tai jos hänellä on lapsia, hän pelkää jatkuvasti näiden sairastuvan mahatautiin ja saattaa olla jopa kykenemätön hoitamaan oksentavaa lasta. Foobikko saattaa olla liioitellun tarkka hygienian suhteen: pesee ja desinifioi jatkuvasti käsiään, varoo koskemasta ruokaansa tai esimerkiksi ovenkahvoihin käsillään, ei uskalla syödä ulkona, desinfioi kotiaan yms. Kaupassa hän selvittää huolellisesti ruoka-aineiden päiväykset ja heittää pois ruokia, jos on vähänkään epävarma niiden tuoreudesta. Emetofobiaan liittyy usein myös lähes taikauskon omaisia ajatuksia: foobikko ei esimerkiksi pysty käyttämään vaatekappaletta, joka hänellä oli yllään kun hän viimeksi oksensi, tai hän esimerkiksi välttää sanomasta ääneen sanaa "oksennus", ettei vahingossa "manaisi" sitä tulemaan.


title: Emetofobia

text: Toisinaan emetofoobikolla saattaa olla psykosomaattisia vatsavaivoja: hän usein tarkkailee vointiaan lakkaamatta ja tulkitsee kaikki vähäisetkin vatsatuntemukset mahataudiksi. Moni emetofoobikko kuitenkin oksentaa äärimmäisen harvoin; viimeisestä kerrasta saattaa olla useita vuosia, jopa vuosikymmeniä. Jotkut oppivat hallitsemaan kehoaan niin, että eivät enää "osaa" oksentaa. On tapauksia, joissa foobikko on yrittänyt parantua fobiastaan nauttimalla jotain oksettavaa ainetta ja saanut kovia vatsakipuja, mutta oksennus ei ole tullut.


title: Emetofobia

text: Emetofobian parantaminen voi olla haasteellista, sillä usein fobioiden hoidossa käytetään altistushoitoa, jolloin foobikko joutuu vähitellen lähestymään pelkonsa kohdetta. Jos pelko kohdistuu vain toisten ihmisten oksentamiseen, foobikko voi katsella esimerkiksi kuvia tai videoita, joissa muut oksentavat. Toisinaan fobia paranee vasta, kun foobikko itse oksentaa, mutta joissain tapauksissa se saattaa vain pahentaa pelkoa. Potilaalta vaaditaan siis suurta motivaatiota parantua, ja terapeutilla on oltava paitsi tietoa ja kokemusta, myös kärsivällisyyttä olla painostamatta foobikkoa etenemään liian nopeasti. Kognitiivista terapiaa käytetään usein fobioiden hoitoon. Jotkut ovat kokeilleet myös esimerkiksi hypnoosihoitoa tai NLP-terapiaa.


title: Eggemoen

text: Eggemoen (Hønefossin lentopaikka) on norjalainen toisen maailmansodan aikainen lentokenttä, jota käytetään edelleen harrastuslentotoimintaan. Kentän lähistöllä sijaitsee Norjan puolustusvoimien ampumarata. Aluetta pyritään jalostamaan ilmailu- ja teknologiapuistoksi.


title: Eggemoen

text: Paikka on virallisesti luokiteltu Hønefossin lentopaikaksi, ja se sijaitsee Hønefossin ja Jevnakerin välillä. Kentän ICAO-tunnus on ENEG.


title: Eggemoen

text: Eggemoeniin oli sijoitettuna Saksan miehityksen aikana Junkers Ju 52:sta koostunut kuljetuslentolaivue ja Junkers Ju 88:sta koostunut kaukotiedustelulaivue.


title: Neliösenttimetri

text: Neliösenttimetri (lyhenne cm²) on SI-järjestelmän pinta-alan johdannaisyksikkö. Yksi neliösenttimetri on 1 senttimetri x 1 senttimetri. Yhden euron kolikon pinta-ala on noin 4,15 neliösenttimetriä.


title: Neliösenttimetri

text: Neliösenttimetri on esimerkiksi:


title: Jauheliha

text: Jauheliha on lihamyllyllä hienonnettua lihaa. Jauheliha on nauhamaista, koska jauhatuksen loppuvaiheessa se puristetaan lihamyllyn pienireikäisen (yleensä 3 mm) reikälevyn läpi.


title: Jauheliha

text: Jauhelihan raaka-aineena voidaan käyttää mitä tahansa luutonta lihaa. Tavallisimmat Suomessa käytetyt jauhelihat ovat naudanlihaa tai naudan- ja sianlihan sekoitusta. Myös pelkästä sian-, lampaan-, hirven- tai poronlihasta valmistettua jauhelihaa on saatavilla. Myös broileria ja kalkkunaa käytetään nykyään jauhelihan raaka-aineena.


title: Jauheliha

text: Koska vähempiarvoisissa, halvemmissa ja sitkeämmissä ruhonosissa on yleensä suhteellisen paljon sidekudosta – joka koostuu pääasiassa kollageenista – käytetään näitä osia yleisesti jauhelihan raaka-aineena. Toisaalta esimerkiksi raakana syötävään tartarpihviin käytetään kalliimpia, vähemmän sidekudosta sisältäviä ruhonosia, kuten paisteja.


title: Jauheliha

text: Sianliha on hinnaltaan edullisempaa ja rasvaisempaa. Rasvaisuutensa vuoksi se sopii hyvin paistokäyttöön. Naudan jauhelihaa, varsinkin paistijauhelihaa, pidetään suomalaisessa kulttuurissa korkealuokkaisempana. Jauhelihasta tehdään jauhelihapihvejä, lihapullia, käytetään lihakeiton osana, makaronilaatikon osana, jauhelihakastikkeissa ja syödään raakana (tartarpihvi).


title: Jauheliha

text: Kotioloissa jauhelihaa voi valmistaa kotikäyttöön soveltuvalla lihamyllyllä.


title: Jauheliha

text:
Nykyään suurin osa myytävästä jauhelihasta on elintarviketeollisuuden valmiiksi pakkaamaa. Jotkut myymälät jauhavat vielä itse jauhelihaa palvelutuotteeksi. Teollisuuden valmistama jauheliha on lähes poikkeuksetta pakattu suojakaasuun, joka muodostuu hapen (80 %) ja hiilidioksidin (20 %) seoksesta. Hiilidioksidi estää bakteerien kasvua, kun taas happi pitää lihan kauniin punaisena. Suojakaasupakkauksen ansiosta teollisuuden pakkaaman jauhelihan myyntiaika on noin viikko pakkaamisesta.
Aikaisemmin jauhelihan myyntiaikaa sääteli lihavalmisteasetus (902/1988), joka kuitenkin kumottiin kauppa- ja teollisuusministeriön päätöksellä (138/1996), ja nykyään valmistajat määrittelevät itse tuotteittensa säilyvyyden huomioiden muut elintarvikelainsäädännön määräykset. Koska jauheliha on suuren pinta-alansa ja korkean vesipitoisuutensa vuoksi erinomainen mikrobien kasvualusta, on lihateollisuudessa jauhelihan tuotantolinja hygienialtaan kaikkein korkein.


title: Jauheliha

text:
Teollisuudessa jauheliha valmistetaan tuoreesta ja jäisestä lihasta, niin että yleinen sekoitussuhde on noin 70 % tuoretta ja 30 % jäistä. Jäinen liha rouhitaan tarkoitukseen suunnitellulla myllyllä pieneksi silpuksi. Tuore liha muserretaan myös eräänlaisella myllyllä pienemmiksi partikkeleiksi. Näin syntyneet komponentit laitetaan lihamyllyyn, jossa ne sekoitetaan keskenään ja jauhetaan halutunlaiseksi. Näin pystytään merkittävästi vaikuttamaan tuotteen säilyvyyteen, sillä jauhelihan lämpötila on pakattaessa jopa hieman nolla-asteen alapuolella.
Pakastaminen rikkoo lihan solurakenteen ja muuttaa massan vetiseksi. Suomalaisista valmistajista Snellman ja Saarioinen tekevät jauhelihansa pakastamattomasta lihasta. Snellman ryhtyi käyttämään tätä hyväksi markkinoinnissaan 2009 ja onnistui parantamaan tällä myyntiään merkittävästi. Samalla aiemmin bulkkituotteena pidetystä jauhelihasta kehitettiin brändituote. Kaupallisesti katsoen jauhelihan maustamiseen löytyy markkinoilta myös erityisiä valmiita mausteseoksia. Suomalaisia valmistajia on esimerkiksi Meira.


title: Jauheliha

text: Kaupan itse jauhama ja pakkaama jauheliha on harvoin suojakaasupakattua, ja siksi sen myyntiaikakin on lyhyempi. Kaupan pakkaamaa jauhelihaa saa myydä ainoastaan jauhatuspäivän ja sitä seuraavan päivän ajan.


title: Pietari Henrikinpoika

text: Pietari Henrikinpoika eli Petrus Henriksson oli Suomessa 1470- ja 1480-luvuilla vaikuttanut, luultavasti ruotsalaistaustainen kirkkomaalari. Hän on ainoa nimeltä tunnettu Suomen keskiajan kirkkomaalareista, ja hänen mukaansa on nimetty useamman tuntemattoman maalarin muodostama koulukunta. Pietari Henrikinpoika teki al secco -seinämaalauksia muun muassa Kalannin, Paraisten ja Laitilan kirkkoihin Lounais-Suomessa.


title: Pietari Henrikinpoika

text: Pietari Henrikinpoika on ainoa nimeltä tunnettu Suomen keskiajan kirkkomaalari ja samalla ensimmäisenä Suomessa työnsä signeerannut maalari, sillä hän merkitsi nimensä Kalannin kirkon eteläikkunan pieleen. Pyhän Pietarin kuvan alle sijoitetussa latinankielisessä tekstinauhassa lukee "Petr Henrss Pictor" (maalari Petrus Henriksson) ja valmistumisvuodeksi on mainittu 1471. Hänen on oletettu kuuluneen maalariryhmään, joka noihin aikoihin koristeli useita Lounais- ja Etelä-Suomen kivikirkkoja. Ryhmää, jonka muista jäsenistä ei tiedetä mitään, on suomalaisessa taidehistoriankirjoituksessa kutsuttu muun muassa Kalannin koulukunnaksi ja Pietari Henrikinpojan koulukunnaksi. Kalannin kirkkoon jättämänsä signeerauksen perusteella Pietari Henrikinpoika on oletettu ryhmän johtajaksi.


title: Pietari Henrikinpoika

text: Tyylillisten yhtäläisyyksien perusteella Pietari Henrikinpojan on arveltu olleen lähtöisin niin sanotusta Tierpen maalariryhmästä, joka vaikutti Ruotsin Uplannissa 1440-luvulta alkaen. Alundan kirkossa Uplannissa aikoinaan ollut seinäkirjoitus mainitsi, että Tierpen ryhmän johtajan Johannes Iwanin kuoltua vuonna 1465 kyseisen kirkon koristelun olivat viimeistelleet hänen kolme oppilastaan, joista yksi oli nimeltään ”Petrus H”. Kyseessä saattaa olla sama henkilö kuin sittemmin Suomessa vaikuttanut Pietari Henrikinpoika. Hänen on arveltu siirtyneen yhdessä useiden muiden Tierpen ryhmän jäsenten kanssa Suomeen 1460-luvun lopulla, mahdollisesti Suomen piispa Konrad Bitzin tai Turun tuomiorovasti Maunu Särkilahden kutsumina. Syynä Suomeen tuloon saattoi olla Albertus Pictorin kilpailevan koulukunnan nousu johtavaan asemaan Uplannissa.


title: Pietari Henrikinpoika

text: Pietari Henrikinpojan ja hänen koulukuntansa töitä on tunnistettu useista kirkoista vertaamalla niiden tyyliä Kalannin kirkon maalauksiin. Ensimmäiset tunnetut maalauksensa Suomessa hän teki vuosina 1467–1470 Taivassalon kirkkoon. Kalannin kirkon maalaukset ovat vuosilta 1470–1471 ja Sauvon kirkon vuodelta 1472. Myöhemmin 1470-luvulla hän maalasi Perniön kirkkoon ja 1480-luvulla Laitilan (1483), Paraisten (1486), Kemiön ja Kaarinan kirkkoihin sekä Turun tuomiokirkon ristikuoriin.


title: Pietari Henrikinpoika

text: Pietari Henrikinpojan koulukunnan kirkkomaalausten kuvallinen sisältö oli rikkaampaa ja kertovampaa kuin Suomen varhaisempien kirkkotaiteilijoiden. Maalausten aiheet oli mahdollisesti lainattu puupiirroksista. Maalausten sijoittelu noudatti kaavaa, jossa kirkkojen holvivaipoissa esiintyivät vanhan testamentin neljä suurta profeettaa, neljä evankelistaa ja neljä kirkkoisää. Seinillä oli pyhimyslegendoihin liittyviä kuvia kahdessa tai kolmessa kerroksessa. Marttyyrien julmat teloitustavat oli yleensä kuvattu kaunistelematta. Esimerkiksi Kalannin kirkon seinällä oleva maalaus kuvaa, miten Pyhän Erasmuksen suolia kiskotaan ulos vintturilla samalla kun häntä keitetään kiehuvassa öljypadassa. Koulukunnan tunnusmerkkeihin kuuluu myös aiempaa realistisempi henkilökuvaus. Pietari Henrikinpojan itsensä maalamiksi oletetuilla hahmoilla on yleensä ilmeikkäimmät kasvot.


title: Nokia 6060

text: Nokia 6060 on Nokian valmistama GSM-matkapuhelin, joka toimii EGSM900/1800-verkoissa. Puhelin julkaistiin kesäkuussa 2005 ja markkinoille se tuli saman vuoden syyskuussa. Nokia 6060 on "simpukkapuhelin", eli sen voi taittaa kahtia kannettavan tietokoneen tavoin, kuten simpukan.


title: Nokia 6060

text: Suomessa olevasta 4 000 000 matkapuhelimesta Nokia 6060 -tyyppisiä oli syyskuun 2007 lopussa 2,1%. Tarkastelu kattoi noin 80-90% Suomen matkapuhelimista.


title: Kiovan metro

text: Kiovan metro () on Kiovassa, Ukrainassa toimiva metrojärjestelmä ja kaupungin julkisen liikenteen selkäranka. Kiovan metrossa on tällä hetkellä kolme linjaa ja 52 asemaa. Matkustajia on päivittäin 1,32 miljoonaa, mikä vastaa 42,5 % Kiovan 3,25 miljoonasta asukkaasta. Vuonna 2010 matkoja tehtiin yhteensä 504 miljoonaa.


title: Kiovan metro

text: Metrojärjestelmässä on junia yhteensä 109 ja vaunuja niissä 617. Metro on auki päivittäin aamukuudesta puoleenyöhön.


title: Kiovan metro

text:
Kiovan metron suunnittelu aloitettiin vuonna 1934 ja rakennustyöt vuonna 1949. Metro avattiin vuonna 1960, jolloin se koostui viidestä asemasta. Kiovan metro oli avaamisensa aikoihin Ukrainan ensimmäinen ja entisen Neuvostoliiton kolmas metrojärjestelmä Moskovan ja Pietarin jälkeen.
Kiovan metron kolme linjaa muodostavat keskellä kolmion, jonka kulmista lähtee junia siis kuuteen suuntaan. Kolmion ympäristössä sijaitsevat asemat sijaitsevat syvällä ja niitä voidaan tarvittaessa käyttää myös pommisuojina. Asemien keskimääräinen etäisyys toisistaan on kohtalaisen suuri, 1,4 kilometriä, joskin joillekin pisimmille osuuksille on jätetty lisäasemien rakennusmahdollisuus. 50 asemaa jakaantuvat lähes tasan puoliksi syvällä maan sisässä ja maan pinnalla sijaitseviin. Hiljattain liikuntarajoitteisten liikkumisesta asemilla nousi haloo ja tätä puolta on viime aikoina paranneltu. Asemien sisääntuloaulat ovat pääosin suuria ja niissä toimii yleensä kioskeja ja myyjiä.


title: Seccomaalaus

text: Seccomaalaus tai sekkomaalaus (, "kuivalle") tarkoittaa kuivalle kalkkilaastipinnalle tehtyä seinämaalausta. Seccotekniikalla voidaan toteuttaa koko maalaus tai tehdä korjauksia freskotekniikalla tehtyyn maalaukseen. Seccomaalauksia tehtiin eniten keskiajalla, ja useimmat Suomen harmaakivikirkkojen seinämaalauksista ovatkin seccomaalauksia. Väreinä käytetään kalkkiveteen sekoitettuja maavärejä tai metallipigmenttejä.


title: Wulf von Grewendorp

text: Wulf von Grewendorp oli tanskalainen, joka toimi Turun linnan linnapäällikkönä vuosina 1520–1521.


title: Serotoniinioireyhtymä

text: Serotoniinioireyhtymä eli serotoniinisyndrooma on myrkytystila, jonka aiheuttaa keskushermostossa oleva liika serotoniini. Myrkytyksen riskiä lisää muun muassa useiden serotoniiniaktiivisuutta lisäävien aineiden yhteiskäyttö. Serotoniinioireyhtymä on eräs merkittävimmistä lääkemyrkytysten aiheuttamista toksisista oireyhtymistä. Muita ovat kolinerginen, antikolinerginen ja adrenerginen oireyhtymä sekä pahanlaatuinen neuroleptioireyhtymä.